02014O0015 — EL — 01.02.2017 — 003.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

►B ΚΑΤΕΥΘΥΝΤΉΡΙΑ ΓΡΑΜΜΉ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 4ης Απριλίου 2014 σχετικά με τη νομισματική και χρηματοπιστωτική στατιστική (αναδιατύπωση) (ΕΚΤ/2014/15) (2014/810/ΕΕ) (ΕΕ L 340 της 26.11.2014, σ. 1)

Τροποποιείται από:









▼B

ΚΑΤΕΥΘΥΝΤΉΡΙΑ ΓΡΑΜΜΉ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

της 4ης Απριλίου 2014

σχετικά με τη νομισματική και χρηματοπιστωτική στατιστική

(αναδιατύπωση)

(ΕΚΤ/2014/15)

(2014/810/ΕΕ)







Άρθρο 1

Πεδίο εφαρμογής

1. Γενικά

Η παρούσα κατευθυντήρια γραμμή θεσπίζει τις υποχρεώσεις των ΕθνΚΤ όσον αφορά την παροχή στοιχείων νομισματικής και χρηματοπιστωτικής στατιστικής στην ΕΚΤ.

▼M2

2. Συστήματα παροχής στοιχείων, πρότυπα και ημερομηνίες διαβίβασης

Οι ΕθνΚΤ παρέχουν τα στοιχεία των άρθρων 3 έως 26α βάσει των συστημάτων και των προτύπων ηλεκτρονικής διαβίβασης στοιχείων που προβλέπονται στα παραρτήματα II και III αντίστοιχα. Η ΕΚΤ γνωστοποιεί στις ΕθνΚΤ έως το τέλος Σεπτεμβρίου κάθε έτους τις ακριβείς ημερομηνίες διαβίβασης υπό τη μορφή χρονοδιαγράμματος παροχής στοιχείων για το επόμενο έτος.

▼B

3. Υποχρεώσεις παροχής αναδρομικών στοιχείων σε περίπτωση υιοθέτησης του ευρώ

Σε περίπτωση υιοθέτησης του ευρώ, εφαρμόζονται οι ακόλουθοι κανόνες:

α) Όσον αφορά τα στατιστικά στοιχεία της λογιστικής κατάστασης των ΝΧΙ και των ΑΚΧΑ και τα στατιστικά στοιχεία για το ενεργητικό και το παθητικό των ΕΟ και των ΧΡΕΣ, οι ΕθνΚΤ των κρατών μελών που δεν έχουν ως νόμισμα το ευρώ (εφεξής τα «κράτη μέλη εκτός ζώνης ευρώ») και τα οποία υιοθετούν το ευρώ μετά την έναρξη ισχύος της παρούσας κατευθυντήριας γραμμής παρέχουν στην ΕΚΤ αναδρομικά στοιχεία τα οποία καλύπτουν όλες τις περιόδους αναφοράς από την προσχώρησή τους στην Ένωση και, σε κάθε περίπτωση, τουλάχιστον τα τρία έτη που προηγούνται της ένταξής τους στη ζώνη του ευρώ. Η ΕθνΚΤ καταρτίζει τα σχετικά στοιχεία ως εάν το οικείο κράτος μέλος ανήκε στη ζώνη του ευρώ κατά τη διάρκεια όλων των περιόδων αναφοράς. Για την εκπλήρωση της εν λόγω υποχρέωσης συνιστάται στις ΕθνΚΤ των χωρών που προσχωρούν στην Ένωση να τηρούν τις υποχρεώσεις όσον αφορά τις συγκεκριμένες δέσμες στοιχείων σύμφωνα με τα υποδείγματα για τα κράτη μέλη εκτός ζώνης ευρώ.

β) Πέραν της ως άνω γενικής υποχρέωσης, όσον αφορά τα στατιστικά στοιχεία της λογιστικής κατάστασης των ΝΧΙ ισχύουν και οι ακόλουθες υποχρεώσεις:

i) τα αναδρομικά στοιχεία καλύπτουν επίσης τα τρία χρόνια που προηγούνται της προσχώρησης του κράτους μέλους στην Ένωση, εκτός εάν έχει συμφωνηθεί διαφορετικά με την ΕΚΤ·

ii) οι ΕθνΚΤ των κρατών μελών της ζώνης του ευρώ παρέχουν στοιχεία για τις θέσεις έναντι κρατών μελών που υιοθετούν το ευρώ μετά την έναρξη ισχύος της παρούσας κατευθυντήριας γραμμής τα οποία καλύπτουν τα τρία χρόνια που προηγούνται της διεύρυνσης της ζώνης του ευρώ, εκτός εάν έχει συμφωνηθεί διαφορετικά με την ΕΚΤ. Η εν λόγω αρχή ισχύει μόνο για τα μηνιαία ανεξόφλητα υπόλοιπα που παρέχονται σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33). Η παροχή στοιχείων είναι υποχρεωτική μόνο για τα ανεξόφλητα υπόλοιπα που υπερβαίνουν τα 50 εκατ. ευρώ, ειδάλλως πραγματοποιείται προαιρετικά.

γ) Όσον αφορά τις εκδόσεις τίτλων, η διαβίβαση χρονολογικών σειρών στην ΕΚΤ αρχίζει από τον Δεκέμβριο του 1989 για τα ανεξόφλητα υπόλοιπα και από τον Ιανουάριο του 1990 για τις ροές.

δ) Όσον αφορά τα στατιστικά στοιχεία πληρωμών, παρέχονται στοιχεία πενταετίας με τη μέγιστη δυνατή επιμέλεια, συμπεριλαμβανομένου του τελευταίου έτους αναφοράς.

4. Υποχρεώσεις παροχής αναδρομικών στοιχείων που προκύπτουν από τη θέσπιση των νέων υποχρεώσεων όσον αφορά τη νομισματική και χρηματοπιστωτική στατιστική

α) Για τους σκοπούς της κατάρτισης των χρηματοοικονομικών λογαριασμών απαιτείται η παροχή τριμηνιαίων αναδρομικών στοιχείων ή εκτιμήσεων, σύμφωνα με τις απαιτήσεις του αναθεωρημένου ευρωπαϊκού συστήματος λογαριασμών (εφεξής «ΕΣΛ 2010») που θεσπίζει ο κανονισμός (ΕΕ) αριθ. 549/2013, για τα στατιστικά στοιχεία της λογιστικής κατάστασης και τα στατιστικά στοιχεία των ΕΟ και των ΧΡΕΣ σύμφωνα με τα ειδικά οριζόμενα στους πίνακες 1, 2 και 3 του παραρτήματος VI. Τα στοιχεία παρέχονται στην ΕΚΤ με τη μέγιστη δυνατή επιμέλεια ως ακολούθως: τον Σεπτέμβριο του 2014 για τις περιόδους αναφοράς από το τέταρτο τρίμηνο του 2012 έως το δεύτερο τρίμηνο του 2014, τον Δεκέμβριο του 2014 για την περίοδο αναφοράς του τρίτου τριμήνου του 2014 και τον Μάρτιο του 2015 για την περίοδο αναφοράς του τέταρτου τριμήνου του 2014.

β) Προκειμένου να αποφεύγονται καθυστερήσεις στην εκάστοτε δημοσίευση, απαιτείται η παροχή αναδρομικών στοιχείων ή εκτιμήσεων, έως τον Μάιο του 2015 και με τη μέγιστη δυνατή επιμέλεια, όσον αφορά τα νέα στοιχεία υψηλής προτεραιότητας που υιοθετούνται με τον κανονισμό (ΕΕ) αριθ. 1071/2013 (ΕΚΤ/2013/33), σύμφωνα με τα ειδικά οριζόμενα στον πίνακα 4 του παραρτήματος VI, για τις περιόδους αναφοράς από τον Ιούνιο του 2014 και εφεξής.

γ) Απαιτείται η παροχή αναδρομικών στοιχείων ή εκτιμήσεων, έως τον Μάιο του 2015 και με τη μέγιστη δυνατή επιμέλεια, για τα νέα στοιχεία που υιοθετούνται με τον κανονισμό (ΕΕ) αριθ. 1072/2013 (ΕΚΤ/2013/34) και την παρούσα κατευθυντήρια γραμμή, σύμφωνα με τα ειδικά οριζόμενα στον πίνακα 5 του παραρτήματος VI, για τις περιόδους αναφοράς από τον Ιούνιο του 2014 και εφεξής.

Άρθρο 2

Ορισμοί

Για τους σκοπούς της παρούσας κατευθυντήριας γραμμής:

1) οι όροι «μονάδα παροχής στοιχείων» και «κάτοικος» έχουν την ίδια έννοια με αυτή που τους αποδίδεται στο άρθρο 1 του κανονισμού (ΕΚ) αριθ. 2533/98·

2) με τον όρο «Ευρωσύστημα» νοούνται οι ΕθνΚΤ των κρατών μελών της ζώνης του ευρώ και η ΕΚΤ·

3) με τον όρο «πιστωτικό ίδρυμα» νοείται το πιστωτικό ίδρυμα κατά την έννοια του άρθρου 4 παράγραφος 1 σημείο 1) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου ( 1 ).

4) με τον όρο «λοιπά ΝΧΙ» νοούνται όλα τα ΝΧΙ πλην των κεντρικών τραπεζών.

Άρθρο 3

Στατιστικά στοιχεία της λογιστικής κατάστασης των ΝΧΙ

1. Εμβέλεια παροχής στοιχείων

α) Γενικά

Οι ΕθνΚΤ καταρτίζουν και υποβάλλουν δύο διαφορετικές συγκεντρωτικές λογιστικές καταστάσεις, αμφότερες σε ακαθάριστη βάση, σύμφωνα με τα συστήματα παροχής στοιχείων που καθορίζονται στο παράρτημα I του κανονισμού (ΕΕ) αριθ. 1071/2013 (ΕΚΤ/2013/33): μία συγκεντρωτική λογιστική κατάσταση για τον υποτομέα των ΝΧΙ «κεντρική τράπεζα» και μία συγκεντρωτική λογιστική κατάσταση για τον υποτομέα «λοιπά ΝΧΙ».

Οι ΕθνΚΤ αντλούν τις απαιτούμενες στατιστικές πληροφορίες που αφορούν τις λογιστικές τους καταστάσεις με βάση το λογιστικό τους σύστημα κάνοντας χρήση των ειδικών πινάκων συσχετισμού, οι οποίοι είναι διαθέσιμοι στον δικτυακό τόπο της ΕΚΤ ( 2 ). Οι πίνακες θα τροποποιούνται αναλόγως των αναγκών, σε συνεργασία με τις ΕθνΚΤ, προκειμένου να προσαρμόζονται σε συνθήκες που εξελίσσονται, παραδείγματος χάριν για τη διασφάλιση της συνέπειας με επικαιροποιημένους λογιστικούς κανόνες. Για τους σκοπούς της παροχής στατιστικών στοιχείων, η ΕΚΤ αντλεί από τη λογιστική της κατάσταση στοιχεία αντίστοιχα με εκείνα που οι ΕθνΚΤ αντλούν από τις δικές τους.

Οι ΕθνΚΤ αντλούν τις απαιτούμενες στατιστικές πληροφορίες που αφορούν τις λογιστικές καταστάσεις των λοιπών ΝΧΙ με συγκέντρωση των στατιστικών στοιχείων της λογιστικής κατάστασης που συλλέγονται από τα επιμέρους ΝΧΙ κατοίκους, εξαιρουμένης της ΕθνΚΤ κατοίκου.

Οι εν λόγω υποχρεώσεις καλύπτουν τα ανεξόφλητα ποσά (υπόλοιπα) του τέλους του μήνα και του τέλους του τριμήνου, τα μηνιαία και τριμηνιαία στοιχεία διορθώσεων ροών, καθώς και τα μηνιαία και τριμηνιαία στοιχεία σχετικά με τις τιτλοποιήσεις και λοιπές μεταβιβάσεις δανείων. Η λογιστική κατάσταση καταρτίζεται την τελευταία ημερολογιακή ημέρα του μήνα/τριμήνου, χωρίς να λαμβάνονται υπόψη οι κατά τόπους τραπεζικές αργίες. Εφόσον αυτό δεν είναι δυνατό, χρησιμοποιούνται τα στοιχεία της τελευταίας εργάσιμης ημέρας, σύμφωνα με τους κανόνες της αγοράς ή τους λογιστικούς κανόνες που ισχύουν σε εθνικό επίπεδο.

Όλα τα στοιχεία είναι υποχρεωτικά. Ωστόσο, όσον αφορά τα πεδία που αντιστοιχούν σε κράτη μέλη εκτός ζώνης ευρώ στους πίνακες 3 και 4 του τρίτου μέρους του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33), ισχύουν ορισμένες ειδικές διατάξεις, σύμφωνα με τα οριζόμενα στην παράγραφο 8. Επίσης, όσον αφορά τις υποχρεώσεις του πίνακα 5 του πέμπτου μέρους του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33) για την παροχή στοιχείων σχετικά με τα τιτλοποιημένα δάνεια υπό τη διαχείριση ΝΧΙ τα οποία έχουν παύσει να αναγνωρίζονται, οι ΕθνΚΤ δύνανται να διευρύνουν τις υποχρεώσεις παροχής στοιχείων προκειμένου να περιλαμβάνονται και δάνεια υπό τη διαχείριση ΝΧΙ τα οποία έχουν με άλλο τρόπο μεταβιβαστεί. Στον βαθμό που οι εν λόγω πρόσθετες πληροφορίες δεν περιλαμβάνονται στην παροχή στοιχείων βάσει του πίνακα 5 του πέμπτου μέρους του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33), αλλά βρίσκονται στη διάθεση των ΕθνΚΤ, τα στοιχεία περιλαμβάνονται στον πίνακα 4 του πρώτου μέρους του παραρτήματος II της παρούσας κατευθυντήριας γραμμής. Στο βαθμό που οι ΕθνΚΤ διαθέτουν πληροφορίες για τιτλοποιημένα δάνεια ή δάνεια που έχουν με άλλον τρόπο μεταβιβαστεί και τα οποία δεν βρίσκονται υπό τη διαχείριση ΝΧΙ (π.χ. στοιχεία από ΛΕΧΟ ή επικουρικούς χρηματοοικονομικούς οργανισμούς και φορείς που ενεργούν ως διαχειριστές των δανείων), τα εν λόγω στοιχεία περιλαμβάνονται στον πίνακα 4 του πρώτου μέρους του παραρτήματος II.

Οι ΕθνΚΤ παρέχουν στατιστικές πληροφορίες για τα στοιχεία της λογιστικής κατάστασης σύμφωνα με το πρώτο μέρος του παραρτήματος II.

β) Διορθώσεις ροών

Προκειμένου να υπολογίσει τις συναλλαγές, η ΕΚΤ εκκινεί από τη διαφορά των υπολοίπων του τέλους του μήνα, απαλείφοντας εν συνεχεία τις επιδράσεις οι οποίες δεν απορρέουν από συναλλαγές, με βάση τις ακόλουθες διορθώσεις ροών:

i) επανακατηγοριοποιήσεις και λοιπές διορθώσεις, οι οποίες περιλαμβάνουν μεταβολές που επέρχονται στα υπόλοιπα της λογιστικής κατάστασης όταν μεταβάλλεται η σύνθεση και διάρθρωση του πληθυσμού των ΝΧΙ, μεταβολές στην ταξινόμηση των χρηματοοικονομικών μέσων και των αντισυμβαλλομένων, μεταβολές στους στατιστικούς ορισμούς και τη (μερική) διόρθωση σφαλμάτων κατά την παροχή στοιχείων·

ii) διορθώσεις λόγω αναπροσαρμογών αξίας που οφείλονται σε μεταβολές των τιμών, οι οποίες περιλαμβάνουν κάθε μεταβολή της θέσης των υπολοίπων λόγω της επίδρασης των διακυμάνσεων στις τιμές των στοιχείων του ενεργητικού και του παθητικού, ενώ αποτυπώνουν και την επίδραση των διαγραφών ή υποτιμήσεων δανείων, καθώς και διορθώσεις λόγω αναπροσαρμογών αξίας που οφείλονται σε μεταβολές των συναλλαγματικών ισοτιμιών, οι οποίες περιλαμβάνουν κάθε μεταβολή της θέσης υπολοίπων λόγω της επίδρασης των διακυμάνσεων των συναλλαγματικών ισοτιμιών στα στοιχεία του ενεργητικού και του παθητικού που εκφράζονται σε ξένο νόμισμα.

Οι ΕθνΚΤ παρέχουν στην ΕΚΤ μηνιαία και τριμηνιαία στοιχεία για τις επανακατηγοριοποιήσεις και λοιπές διορθώσεις, καθώς και για τις διορθώσεις λόγω αναπροσαρμογών αξίας που οφείλονται σε μεταβολές των τιμών, τις οποίες υπολογίζουν σύμφωνα με τις διατάξεις του παραρτήματος IV. Η ΕΚΤ συνήθως υπολογίζει τις διορθώσεις λόγω αναπροσαρμογών αξίας που οφείλονται σε μεταβολές των συναλλαγματικών ισοτιμιών, παρόλο που όταν οι ΕθνΚΤ είναι σε θέση να καταρτίσουν ακριβέστερες διορθώσεις δύνανται να διαβιβάζουν και τις εν λόγω διορθώσεις απευθείας στην ΕΚΤ.

2. Συχνότητα και προθεσμίες παροχής στοιχείων

Οι ΕθνΚΤ και η αρμόδια για τις οικονομικές εκθέσεις υπηρεσία της ΕΚΤ παρέχουν στην τελευταία μηνιαία στοιχεία έως το πέρας των εργασιών της δέκατης πέμπτης εργάσιμης ημέρας από το τέλος του μήνα στον οποίο ανάγονται τα στοιχεία, ενώ τα τριμηνιαία στοιχεία παρέχονται έως το πέρας των εργασιών της εικοστής όγδοης εργάσιμης ημέρας από το τέλος του τριμήνου στο οποίο ανάγονται τα στοιχεία.

3. Πολιτική αναθεωρήσεων

Ενδέχεται να υπάρξει ανάγκη αναθεώρησης από τις ΕθνΚΤ των στοιχείων που αφορούν την περίοδο που προηγείται της εκάστοτε περιόδου αναφοράς. Ενδέχεται ακόμη να προκύψουν και αναθεωρήσεις που αφορούν προηγούμενες περιόδους, π.χ. λόγω σφαλμάτων, επανακατηγοριοποιήσεων, βελτιωμένων διαδικασιών παροχής στοιχείων κ.λπ. Η ΕΚΤ δύναται να προβαίνει σε ταυτόχρονη επεξεργασία έκτακτων και τακτικών αναθεωρήσεων ή να αποφασίζει τη μετάθεση της επεξεργασίας των έκτακτων αναθεωρήσεων σε χρόνο μεταγενέστερο της περιόδου μηνιαίας κατάρτισης νομισματικών μεγεθών.

Η πολιτική αναθεωρήσεων συνάδει με τις αρχές που καθορίζονται στο εγχειρίδιο της ΕΚΤ με τίτλο «Manual on MFI balance sheet statistics» (εγχειρίδιο για τα στατιστικά στοιχεία της λογιστικής κατάστασης των ΝΧΙ). Προς διασφάλιση μιας καλής ισορροπίας μεταξύ της ποιότητας των στοιχείων νομισματικής στατιστικής και της σταθερότητάς τους και προς ενίσχυση της συνοχής μεταξύ των μηνιαίων και τριμηνιαίων στατιστικών στοιχείων, οι έκτακτες αναθεωρήσεις μηνιαίων στοιχείων υποβάλλονται ταυτόχρονα με τα τριμηνιαία στατιστικά στοιχεία. Σε περίπτωση που υποβάλλονται αναθεωρήσεις των μηνιαίων στοιχείων, αλλά το εθνικό πλαίσιο κατάρτισης στοιχείων δεν επιτρέπει τη διενέργεια των αντίστοιχων τριμηνιαίων αναθεωρήσεων, οι ΕθνΚΤ διασφαλίζουν, με τη μέγιστη δυνατή επιμέλεια, τη διατήρηση της συνοχής μεταξύ των μηνιαίων και τριμηνιαίων στοιχείων, π.χ. με εκτιμήσεις.

4. Έλεγχοι για την παρακολούθηση της εσωτερικής συνοχής των στοιχείων

Πριν από τη διαβίβαση στοιχείων στην ΕΚΤ οι ΕθνΚΤ και η αρμόδια για τις οικονομικές εκθέσεις υπηρεσία της ΕΚΤ επαληθεύουν την εσωτερική συνοχή των στοιχείων σύμφωνα με τους ελέγχους που καθορίζει και διαχειρίζεται η τελευταία.

5. Αναγωγή

α) Σύνθεση των «μικρών ιδρυμάτων»

Όταν χορηγούν παρεκκλίσεις σε ΑΚΧΑ σύμφωνα με το άρθρο 9 παράγραφος 1 στοιχείο α) του κανονισμού (ΕΕ) αριθ. 1071/2013 (ΕΚΤ/2013/33), οι ΕθνΚΤ διασφαλίζουν ότι η συνολική συμβολή αυτών στη συνολική εθνική λογιστική κατάσταση των ΑΚΧΑ δεν υπερβαίνει:

i) το 10 % σε κάθε κράτος μέλος της ζώνης του ευρώ στο οποίο η εθνική λογιστική κατάσταση των ΑΚΧΑ υπερβαίνει το 15 % της συνολικής λογιστικής κατάστασης των ΑΚΧΑ της ζώνης του ευρώ·

ii) το 30 % σε όλα τα λοιπά κράτη μέλη της ζώνης του ευρώ, εκτός από εκείνα στα οποία η εθνική λογιστική κατάσταση των ΑΚΧΑ υπολείπεται του 1 % της συνολικής λογιστικής κατάστασης των ΑΚΧΑ της ζώνης του ευρώ, περίπτωση στην οποία δεν ισχύει κάποιος συγκεκριμένος περιορισμός στην κατανομή των ΑΚΧΑ στα «μικρά ΑΚΧΑ».

Όταν χορηγούν παρεκκλίσεις σε ΑΚΧΑ σύμφωνα με τα σημεία i), ii) ή iv) του άρθρου 9 παράγραφος 2 στοιχείο β) του κανονισμού (ΕΕ) αριθ. 1071/2013 (ΕΚΤ/2013/33), οι ΕθνΚΤ διασφαλίζουν ότι για καθένα από τα στοιχεία για τα οποία χορηγούνται παρεκκλίσεις η συνολική συμβολή στο αντίστοιχο συνολικό ποσό της εθνικής λογιστικής κατάστασης των ΝΧΙ δεν υπερβαίνει το 5 %. Οι ΕθνΚΤ δύνανται επίσης να χορηγούν σε ΑΚΧΑ παρεκκλίσεις από την υποχρέωση παροχής στοιχείων για τις θέσεις σε απαιτήσεις και υποχρεώσεις έναντι του τομέα των ασφαλιστικών εταιρειών και του τομέα των συνταξιοδοτικών ταμείων της ζώνης του ευρώ ξεχωριστά, σύμφωνα με το σημείο iii) του άρθρου 9 παράγραφος 2 στοιχείο β) του κανονισμού (ΕΕ) αριθ. 1071/2013 (ΕΚΤ/2013/33). Οι ΕθνΚΤ κάνουν διάκριση μεταξύ απαιτήσεων και υποχρεώσεων έναντι ασφαλιστικών εταιρειών και συνταξιοδοτικών ταμείων, καθώς και μεταξύ θέσεων σε εγχώρια ιδρύματα και ιδρύματα κατοίκους λοιπών κρατών μελών της ζώνης του ευρώ, και δύνανται να χορηγούν στη συνέχεια παρεκκλίσεις σε σχέση με κάθε ομάδα της οποίας η συμβολή δεν υπερβαίνει το 5 % της συνολικής εθνικής λογιστικής κατάστασης των ΑΚΧΑ.

β) Ελάχιστα πρότυπα αναγωγής

Όταν χορηγούν παρεκκλίσεις σε ΝΧΙ σύμφωνα με το άρθρο 9 του κανονισμού (ΕΕ) αριθ. 1071/2013 (ΕΚΤ/2013/33), κατά την κατάρτιση των παρεχόμενων στην ΕΚΤ μηνιαίων και τριμηνιαίων στοιχείων της λογιστικής κατάστασης των ΝΧΙ, οι ΕθνΚΤ προβαίνουν σε αναγωγή, κατά τρόπο ώστε να επιτυγχάνεται 100 % κάλυψη ως προς τα συγκεκριμένα ΝΧΙ. Οι ΕθνΚΤ μπορούν να επιλέγουν τη διαδικασία αναγωγής προς επίτευξη κάλυψης 100 %, υπό την προϋπόθεση ότι τηρούνται τα ακόλουθα ελάχιστα πρότυπα.

i) Όταν δεν υπάρχουν διαθέσιμα στοιχεία αναλύσεων, χρησιμοποιούνται εκτιμήσεις λαμβανόμενες με εφαρμογή συντελεστών βάσει ορισμένου υποσυνόλου του πραγματικού πληθυσμού παροχής στοιχείων που θεωρείται πιο αντιπροσωπευτικό των «μικρών ιδρυμάτων» ως ακολούθως:

— οι ΕθνΚΤ των κρατών μελών των οποίων η συμβολή στη συγκεντρωτική λογιστική κατάσταση των ΝΧΙ της ζώνης του ευρώ υπερβαίνει το 2 % καθορίζουν το εν λόγω υποσύνολο κατά τρόπο ώστε η συνολική λογιστική κατάσταση των οντοτήτων του υποσυνόλου να μην υπερβαίνει το 35 % της εθνικής συγκεντρωτικής λογιστικής κατάστασης των ΝΧΙ. Η υποχρέωση αυτή δεν ισχύει όταν οι λογιστικές καταστάσεις των ιδρυμάτων στα οποία χορηγούνται οι παρεκκλίσεις αντιπροσωπεύουν ποσοστό μικρότερο του 1 % της εθνικής λογιστικής κατάστασης των ΝΧΙ,

— οι ΕθνΚΤ των κρατών μελών των οποίων η συμβολή στη συνολική συγκεντρωτική λογιστική κατάσταση των ΝΧΙ της ζώνης του ευρώ αντιπροσωπεύει ποσοστό μικρότερο του 2 % καλούνται να ακολουθήσουν την ίδια ρύθμιση. Ωστόσο, εάν η εν λόγω ρύθμιση συνεπάγεται σημαντικές δαπάνες, οι ΕθνΚΤ των συγκεκριμένων κρατών μελών δύνανται, αντ’ αυτής, να εφαρμόζουν συντελεστές βάσει του πληθυσμού παροχής στοιχείων.

ii) Κατά την εφαρμογή του σημείου i), τόσο τα «μικρά ιδρύματα» όσο και το υποσύνολο του πραγματικού πληθυσμού παροχής στοιχείων μπορούν να υποδιαιρούνται σε διαφορετικές ομάδες ανάλογα με τη μορφή του ιδρύματος, π.χ. ΑΚΧΑ ή πιστωτικά ιδρύματα.

iii) Όποτε η συμβολή των ΑΚΧΑ που υποβάλλουν στοιχεία του συνολικού ενεργητικού τους μόνο μία φορά κατ’ έτος υπερβαίνει το 30 % της συνολικής λογιστικής κατάστασης των ΑΚΧΑ σε κάποιο συγκεκριμένο κράτος μέλος, οι οικείες ΕθνΚΤ προβαίνουν σε αναγωγή των στοιχείων που υποβάλλουν τα ΑΚΧΑ και τα πιστωτικά ιδρύματα ξεχωριστά, ως ακολούθως:

— εάν τα ΑΚΧΑ που παρέχουν πλήρη στοιχεία εξασφαλίζουν επαρκή κάλυψη, ως βάση για την αναγωγή χρησιμοποιείται η συγκεντρωτική λογιστική κατάστασή τους,

— εάν η κάλυψη που εξασφαλίζουν τα ΑΚΧΑ που παρέχουν πλήρη στοιχεία είναι ανεπαρκής ή δεν υπάρχουν ΑΚΧΑ που παρέχουν πλήρη στοιχεία, οι ΕθνΚΤ διαμορφώνουν εκτίμηση λογιστικής κατάστασης για τον τομέα των ΑΚΧΑ βάσει εναλλακτικών πηγών στοιχείων, τουλάχιστον μία φορά κατ’ έτος, την οποία και χρησιμοποιούν ως βάση για την αναγωγή.

iv) Όταν υπάρχουν μεν τα στοιχεία αναλύσεων, αλλά καθίστανται διαθέσιμα με μεγαλύτερη καθυστέρηση ή με μικρότερη συχνότητα, τα παρεχόμενα στοιχεία μεταφέρονται στις μη διαθέσιμες περιόδους:

— αυτούσια, εφόσον τα αποτελέσματα αποδείχθηκαν κατάλληλα, ή

— με εφαρμογή των κατάλληλων μεθόδων στατιστικής εκτίμησης, προκειμένου να ληφθούν υπόψη τυχόν τάσεις ή εποχικές διακυμάνσεις των στοιχείων.

v) Συντελεστές ή άλλοι τυχόν ενδιάμεσοι υπολογισμοί που απαιτούνται για την εφαρμογή των ελάχιστων προτύπων αναγωγής μπορούν να εξαχθούν από στοιχεία προερχόμενα από εποπτικές αρχές, εφόσον μπορεί να θεμελιωθεί ασφαλής συσχέτιση ανάμεσα στα εν λόγω στοιχεία και στα προς αναγωγή στατιστικά στοιχεία του επιμέρους επιπέδου ανάλυσης.

γ) Γνωστοποιήσεις στην ΕΚΤ

Οι ΕθνΚΤ ενημερώνουν την ΕΚΤ σχετικά με τις παρεκκλίσεις που εφαρμόζουν, παρέχουν δε πληροφορίες για τα βασικά στοιχεία που χαρακτηρίζουν τις νέες διαδικασίες αναγωγής ή για τις τροποποιήσεις των υφιστάμενων, εφόσον είναι σημαντικές.

6. Μέθοδοι αποτίμησης και/ή λογιστικοί κανόνες

Για την κατάρτιση της λογιστικής κατάστασης κεντρικής τράπεζας, οι ΕθνΚΤ και η ΕΚΤ ακολουθούν τους εναρμονισμένους λογιστικούς κανόνες της κατευθυντήριας γραμμής ΕΚΤ/2010/20, όπως τροποποιήθηκε, και εφαρμόζουν τους αναφερόμενους στο άρθρο 3 παράγραφος 1 πίνακες συσχετισμού. Ειδικότερα:

α) στην περίπτωση που οι ΕθνΚΤ και η ΕΚΤ οφείλουν για λογιστικούς σκοπούς να αναπροσαρμόζουν την αξία των χαρτοφυλακίων τίτλων τους σε μηνιαία και όχι σε τριμηνιαία βάση, οι εν λόγω αναπροσαρμογές αποτυπώνονται σε μηνιαία βάση και στην οικονομική κατάσταση που αφορά στατιστικά στοιχεία·

β) στην περίπτωση των λογιστικών στοιχείων αριθ. 9.5 «λοιπές απαιτήσεις εντός του Ευρωσυστήματος (καθαρές)» και αριθ. 10.4 «λοιπές υποχρεώσεις εντός του Ευρωσυστήματος (καθαρές)», οι ΕθνΚΤ καταγράφουν χωριστά τις απαιτήσεις από τις υποχρεώσεις και παρέχουν τα σχετικά στοιχεία σε ακαθάριστη βάση·

γ) στην περίπτωση που το λογιστικό στοιχείο αριθ. 14 «λογαριασμοί αναπροσαρμογής» παρέχεται σε ακαθάριστη βάση για λογιστικούς σκοπούς, οι ΕθνΚΤ παρέχουν το εν λόγω στοιχείο σε καθαρή βάση για στατιστικούς σκοπούς.

Το άρθρο 8 του κανονισμού (ΕΕ) αριθ. 1071/2013 (ΕΚΤ/2013/33) καθορίζει τις αρχές της λογιστικής που εφαρμόζονται για τους σκοπούς παροχής στατιστικών στοιχείων όσον αφορά τα «λοιπά ΝΧΙ». Ειδικότερα, με την επιφύλαξη των λογιστικών πρακτικών και των διατάξεων περί συμψηφισμού που επικρατούν στα κράτη μέλη της ζώνης του ευρώ, η υποβολή όλων των χρηματοοικονομικών στοιχείων του ενεργητικού και των στοιχείων του παθητικού πραγματοποιείται σε ακαθάριστη βάση. Επίσης, όσον αφορά καταθέσεις και δάνεια, αναγγέλλεται το ανεξόφλητο υπόλοιπο του αρχικού κεφαλαίου, στο οποίο δεν περιλαμβάνονται υποτιμήσεις και διαγραφές. Οι ΕθνΚΤ δύνανται να επιτρέπουν, κατ’ εξαίρεση, την παροχή στοιχείων για δάνεια που καλύπτονται από προβλέψεις μετά την αφαίρεση των προβλέψεων, καθώς και την παροχή στοιχείων για αγορασθέντα δάνεια στην τιμή που συμφωνείται κατά τον χρόνο κτήσεώς τους, υπό τις προϋποθέσεις του άρθρου 8 του κανονισμού (ΕΕ) αριθ. 1071/2013 (ΕΚΤ/2013/33).

Όσον αφορά την αποτίμηση άλλων στοιχείων της λογιστικής κατάστασης, και ιδίως των διακρατούμενων και των εκδοθέντων τίτλων, συνιστάται στις ΕθνΚΤ να εφαρμόζουν τη μέθοδο της αγοραίας αποτίμησης σύμφωνα με τις απαιτήσεις του ΕΣΛ 2010. Ωστόσο, η θεσπιζόμενη στο άρθρο 8 του κανονισμού (ΕΕ) αριθ. 1071/2013 (ΕΚΤ/2013/33) γενική υποχρέωση των ΝΧΙ να ακολουθούν τους κανόνες που ενσωματώνουν στο εθνικό δίκαιο την οδηγία 86/635/ΕΟΚ, καθώς και άλλα τυχόν εφαρμοστέα διεθνή πρότυπα, συνεπάγεται ότι οι μέθοδοι αποτίμησης των τίτλων και άλλων στοιχείων του ενεργητικού ποικίλουν. Αυτό σημαίνει ότι η εφαρμογή μη τυποποιημένων κανόνων αποτίμησης είναι αποδεκτή, υπό την προϋπόθεση ότι η λογιστική αξία δεν αποκλίνει σημαντικά από την αγοραία αξία.

7. Επεξηγηματικά σημειώματα

Κατά την παροχή στοιχείων στην ΕΚΤ, οι ΕθνΚΤ και η αρμόδια για τις οικονομικές εκθέσεις υπηρεσία της ΕΚΤ διαβιβάζουν επεξηγηματικά σημειώματα, τα οποία συνοδεύουν ασυνήθιστες εξελίξεις που αφορούν την πιο πρόσφατη περίοδο αναφοράς —περιλαμβάνουν δε και εξηγήσεις που αφορούν «επανακατηγοριοποιήσεις και λοιπές διορθώσεις»— καθώς και σχετικές αναθεωρήσεις που αφορούν προγενέστερες περιόδους. Ειδικότερα, τα επεξηγηματικά σημειώματα παρέχονται για εξελίξεις, για «επανακατηγοριοποιήσεις και λοιπές διορθώσεις», καθώς και για αναθεωρήσεις που υπερβαίνουν τα 5 δισ. ευρώ (σε απόλυτους αριθμούς), ή σε άλλες περιπτώσεις όταν θεωρούνται σημαντικές από οικονομικής απόψεως, π.χ. όταν οι εξελίξεις στις παρεχόμενες σειρές αφορούν μεγάλες συναλλαγές στη διάρκεια της περιόδου αναφοράς ή όταν οι αναθεωρήσεις σηματοδοτούν σημαντικές αλλαγές στην οικονομική ερμηνεία των εξελίξεων σε συγκεντρωτικό επίπεδο. Εφόσον το ζητήσει, οι ΕθνΚΤ διαβιβάζουν στην ΕΚΤ συμπληρωματικές εξηγήσεις σχετικά με τα παρεχόμενα στοιχεία.

Στα σχετικά σημειώματα αναφέρεται επίσης εάν οι σημαντικές εξελίξεις, αναθεωρήσεις ή «επανακατηγοριοποιήσεις και λοιπές διορθώσεις» που επηρεάζουν τις παρεχόμενες σειρές είναι οριστικές ή ερευνώνται ακόμη.

Οι ΕθνΚΤ διαβιβάζουν τα επεξηγηματικά σημειώματα κατά προτίμηση με την παροχή των στοιχείων, και σε κάθε περίπτωση πριν ολοκληρωθεί η παραγωγή τους.

Η ΕΚΤ αποθηκεύει κεντρικά τα επεξηγηματικά σημειώματα που λαμβάνει από τις ΕθνΚΤ για λόγους παρακολούθησης των στοιχείων και παροχής διευκρινίσεων στατιστικής φύσης. Η ΕΚΤ μεταχειρίζεται τις παρεχόμενες στα σημειώματα πληροφορίες τηρώντας δεόντως το ισχύον καθεστώς εμπιστευτικότητας.

8. Ειδικές διατάξεις που αφορούν τους πίνακες 3 και 4 του τρίτου μέρους του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33)

Οι ΕθνΚΤ δύνανται να αποφασίζουν να μην απαιτούν από τα ΝΧΙ πλήρη παροχή στοιχείων όσον αφορά τα πεδία των πινάκων 3 και 4 του τρίτου μέρους του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33), τα οποία αντιστοιχούν σε κράτη μέλη εκτός ζώνης ευρώ, εφόσον τα αριθμητικά μεγέθη που συλλέγονται σε πιο συγκεντρωτικό επίπεδο δεν είναι σημαντικά. Οι ΕθνΚΤ εξετάζουν σε τακτά χρονικά διαστήματα, και σε κάθε περίπτωση τουλάχιστον μία φορά ετησίως, εάν οι εν λόγω διατάξεις εξακολουθούν να έχουν εφαρμογή. Οι ΕθνΚΤ, όταν χορηγούν τις συγκεκριμένες παρεκκλίσεις, παρέχουν τριμηνιαίες εκτιμήσεις οι οποίες εξάγονται με βάση τα ακόλουθα κριτήρια:

α) εκτίμηση των τριμηνιαίων αριθμητικών μεγεθών βάσει στοιχείων που παρέχουν τα ΝΧΙ με μικρότερη συχνότητα· τα εν λόγω στοιχεία μεταφέρονται στη μη διαθέσιμη περίοδο (ή περιόδους) αυτούσια ή με την εφαρμογή κατάλληλων στατιστικών μεθόδων, προκειμένου να αποτυπώνονται τυχόν τάσεις ή εποχικές διακυμάνσεις των στοιχείων·

β) εκτίμηση των τριμηνιαίων αριθμητικών μεγεθών βάσει στοιχείων που παρέχουν τα ΝΧΙ σε πιο συγκεντρωτική βάση ή βάσει συγκεκριμένων αναλύσεων που οι ΕθνΚΤ θεωρούν σκόπιμες·

γ) εκτίμηση των τριμηνιαίων αριθμητικών μεγεθών βάσει τριμηνιαίων στοιχείων προερχόμενων από μεγάλα ΝΧΙ, στα οποία αναλογεί τουλάχιστον το 80 % της συναλλακτικής δραστηριότητας με χώρες οι οποίες εξαιρούνται από την παροχή στοιχείων·

δ) εκτίμηση των τριμηνιαίων αριθμητικών μεγεθών βάσει εναλλακτικών πηγών στοιχείων, όπως η Τράπεζα Διεθνών Διακανονισμών (ΤΔΔ), ή βάσει των στοιχείων του ισοζυγίου πληρωμών, κατόπιν εφαρμογής των διορθώσεων που ενδεχομένως καθίστανται αναγκαίες λόγω του ότι στις εναλλακτικές αυτές πηγές χρησιμοποιούνται έννοιες και ορισμοί διαφορετικοί από εκείνους της νομισματικής και χρηματοπιστωτικής στατιστικής· ή

ε) εκτίμηση των τριμηνιαίων αριθμητικών μεγεθών βάσει στοιχείων που αφορούν τις χώρες που εξαιρούνται από την παροχή στοιχείων και τα οποία υποβάλλουν ως ενιαίο σύνολο σε τριμηνιαία βάση τα ΝΧΙ.

Άρθρο 4

Έλεγχος συμφωνίας λογιστικών και στατιστικών στοιχείων σε σχέση με τις λογιστικές καταστάσεις των ΕθνΚΤ

1. Εμβέλεια ελέγχου

Οι ΕθνΚΤ και η ΕΚΤ παρακολουθούν, αντίστοιχα, τη συμφωνία των στοιχείων τέλους μήνα της συγκεντρωτικής λογιστικής κατάστασης, τα οποία παρέχονται για στατιστικούς σκοπούς βάσει του κανονισμού (ΕΕ) αριθ. 1071/2013 (ΕΚΤ/2013/33), και των λογιστικών στοιχείων, όπως αυτά υποβάλλονται για τους σκοπούς της κατάρτισης της εβδομαδιαίας λογιστικής κατάστασης του Ευρωσυστήματος, κατά τα προβλεπόμενα στην κατευθυντήρια γραμμή ΕΚΤ/2010/20, όπως τροποποιήθηκε.

2. Συχνότητα και προθεσμίες παροχής στοιχείων

Οι ΕθνΚΤ διενεργούν ελέγχους σε κάθε επιμέρους κατηγορία μηνιαίων στοιχείων με βάση το πρότυπο που προβλέπεται στο δεύτερο μέρος του παραρτήματος I. Τα αποτελέσματα των ελέγχων διαβιβάζονται στην ΕΚΤ μαζί με τα αντίστοιχα τριμηνιαία στοιχεία και εντός των προθεσμιών που καθορίζονται στο άρθρο 3 παράγραφος 2 για τα τριμηνιαία στοιχεία.

Στις περιόδους παροχής στοιχείων κατά τις οποίες οι ημερομηνίες παροχής των στοιχείων τέλους μήνα της συγκεντρωτικής λογιστικής κατάστασης του Ευρωσυστήματος για στατιστικούς σκοπούς δεν συμπίπτουν με τις ημερομηνίες παροχής των λογιστικών στοιχείων που υποβάλλονται για τους σκοπούς της κατάρτισης της εβδομαδιαίας λογιστικής κατάστασης του Ευρωσυστήματος, οι ΕθνΚΤ μπορούν να συγκρίνουν τα στατιστικά στοιχεία με τα στοιχεία της ημερήσιας λογιστικής κατάστασης που καταρτίζεται για την τελευταία εργάσιμη ημέρα του μήνα. Κατά την κατάρτιση της λογιστικής της κατάστασης, η ΕΚΤ ακολουθεί την ίδια διαδικασία.

3. Παρακολούθηση από την ΕΚΤ

Η ΕΚΤ παρακολουθεί τα αποτελέσματα των ελέγχων συμφωνίας και μπορεί να απαιτεί από τις ΕθνΚΤ την περαιτέρω παρακολούθηση των σχετικών ασυμφωνιών.

Άρθρο 5

Στατιστικά στοιχεία ηλεκτρονικού χρήματος

α) Υποχρεώσεις μηνιαίας ή τριμηνιαίας παροχής στατιστικών στοιχείων ηλεκτρονικού χρήματος το οποίο εκδίδεται από ΝΧΙ στα οποία δεν έχει χορηγηθεί παρέκκλιση κατά το άρθρο 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33)

1. Εμβέλεια παροχής στοιχείων

Η ΕΚΤ, σε συνεργασία με τις ΕθνΚΤ, επισημαίνει και καταγράφει σε ετήσια βάση τα χαρακτηριστικά των συστημάτων ηλεκτρονικού χρήματος που χρησιμοποιούνται στην Ένωση, τη διαθεσιμότητα των σχετικών στατιστικών στοιχείων και τις μεθόδους κατάρτισής τους. Οι ΕθνΚΤ παρέχουν στατιστικές πληροφορίες σχετικά με το ηλεκτρονικό χρήμα το οποίο εκδίδουν όλα τα ΝΧΙ στα οποία δεν έχει χορηγηθεί παρέκκλιση κατά το άρθρο 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33), σύμφωνα με τον κατάλογο στοιχείων του πίνακα 1 του δεύτερου μέρους του παραρτήματος II της παρούσας κατευθυντήριας γραμμής.

2. Συχνότητα και προθεσμίες παροχής στοιχείων

Τα μηνιαία στοιχεία διαβιβάζονται στην ΕΚΤ μαζί με τα μηνιαία στατιστικά στοιχεία της λογιστικής κατάστασης των ΝΧΙ, σύμφωνα με τα ειδικότερα οριζόμενα στο άρθρο 3 παράγραφος 2. Ελλείψει στοιχείων, οι ΕθνΚΤ χρησιμοποιούν εκτιμήσεις ή προσωρινά στοιχεία, όπου αυτό είναι δυνατό.

β) Υποχρεώσεις ετήσιας παροχής στατιστικών στοιχείων ηλεκτρονικού χρήματος το οποίο εκδίδεται από όλα τα ιδρύματα ηλεκτρονικού χρήματος που δεν αποτελούν πιστωτικά ιδρύματα ή από μικρά ΝΧΙ στα οποία έχει χορηγηθεί παρέκκλιση κατά το άρθρο 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33)

1. Εμβέλεια παροχής στοιχείων

Η παρούσα παροχή στοιχείων καλύπτει τα ιδρύματα ηλεκτρονικού χρήματος τα οποία έχουν ως κύρια δραστηριότητα τη χρηματοοικονομική διαμεσολάβηση υπό τη μορφή έκδοσης ηλεκτρονικού χρήματος και, ως εκ τούτου, ανταποκρίνονται στον ορισμό των ΝΧΙ, καθώς και τα ιδρύματα ηλεκτρονικού χρήματος τα οποία δεν έχουν ως κύρια δραστηριότητα τη χρηματοοικονομική διαμεσολάβηση υπό τη μορφή έκδοσης ηλεκτρονικού χρήματος και, ως εκ τούτου, δεν ανταποκρίνονται στον ορισμό των ΝΧΙ. Η παρούσα παροχή στοιχείων περιλαμβάνει επίσης την παροχή στοιχείων από μικρά ΝΧΙ στα οποία έχει χορηγηθεί παρέκκλιση κατά το άρθρο 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33), είτε αυτά αποτελούν πιστωτικά ιδρύματα είτε όχι.

Οι ΕθνΚΤ παρέχουν στατιστικές πληροφορίες σύμφωνα με τον κατάλογο στοιχείων του πίνακα 2 του δεύτερου μέρους του παραρτήματος II της παρούσας κατευθυντήριας γραμμής. Στοιχεία από εκδότες ηλεκτρονικού χρήματος που δεν ανταποκρίνονται στον ορισμό των ΝΧΙ και, ως εκ τούτου, δεν υπόκεινται σε υποχρεώσεις τακτικής παροχής στατιστικών στοιχείων της λογιστικής κατάστασης παρέχονται στην έκταση που οι ΕθνΚΤ μπορούν να τα αποκτήσουν από τις οικείες εποπτικές αρχές ή άλλες κατάλληλες πηγές.

2. Συχνότητα και προθεσμίες παροχής στοιχείων

Οι σειρές στοιχείων παρέχονται στην ΕΚΤ μία φορά ετησίως, έως και την τελευταία εργάσιμη ημέρα του μήνα που έπεται του τέλους της περιόδου αναφοράς. Ελλείψει στοιχείων, οι ΕθνΚΤ χρησιμοποιούν εκτιμήσεις ή προσωρινά στοιχεία, όπου αυτό είναι δυνατό.

Άρθρο 6

Στατιστικά στοιχεία ΤΥΑΜΕΧΠ και κεντρικής κυβέρνησης

1. Εμβέλεια παροχής στοιχείων

α) Γενικά

Οι ΕθνΚΤ συλλέγουν στατιστικές πληροφορίες για τις ΤΥΑΜΕΧΠ σύμφωνα με τις διατάξεις του κανονισμού (ΕΕ) αριθ. 1074/2013 (ΕΚΤ/2013/39). Οι σχετικές υποχρεώσεις καλύπτουν νομισματικές υποχρεώσεις έναντι μη νομισματικών χρηματοπιστωτικών ιδρυμάτων κατοίκων της ζώνης του ευρώ, δηλ. συγγενή υποκατάστατα υποχρεώσεων νομισματικών χρηματοπιστωτικών ιδρυμάτων από καταθέσεις, καθώς και διαθέσιμα σε ταμείο και τίτλους που εκδίδονται από ΝΧΙ της ζώνης του ευρώ. Τα εν λόγω στοιχεία παρέχονται στην ΕΚΤ από τις ΕθνΚΤ σύμφωνα με τις διατάξεις του τρίτου μέρους του παραρτήματος II.

Κατά την παροχή στοιχείων σύμφωνα με τις διατάξεις του τρίτου μέρους του παραρτήματος II, οι ΕθνΚΤ καλύπτουν και νομισματικές υποχρεώσεις της κεντρικής κυβέρνησης, καθώς και διαθέσιμα σε ταμείο και τίτλους που εκδίδονται από ΝΧΙ της ζώνης του ευρώ. Βάσει της αρχής de minimis, τα εν λόγω στοιχεία δεν παρέχονται εφόσον οι σχετικές απαιτήσεις και υποχρεώσεις δεν υπάρχουν ή είναι ασήμαντες.

β) Διορθώσεις ροών

Τα στοιχεία διορθώσεων ροών παρέχονται σύμφωνα με το άρθρο 3 παράγραφος 1 στοιχείο β).

2. Συχνότητα και προθεσμίες παροχής στοιχείων

Οι σειρές στοιχείων παρέχονται σε μηνιαία βάση και εντός των προθεσμιών που καθορίζονται στο άρθρο 3 παράγραφος 2 για τα μηνιαία στατιστικά στοιχεία της λογιστικής κατάστασης.

Άρθρο 7

Πληροφοριακά στοιχεία

1. Εμβέλεια παροχής στοιχείων

α) Γενικά

Εφόσον υπάρχουν διαθέσιμα στοιχεία, ακόμη και με βάση τις ακριβέστερες δυνατές εκτιμήσεις, οι ΕθνΚΤ παρέχουν περαιτέρω στατιστικές πληροφορίες σύμφωνα με τον κατάλογο πληροφοριακών στοιχείων του τέταρτου μέρους του παραρτήματος II, συμπληρωματικές των στατιστικών στοιχείων της λογιστικής κατάστασης και με την ίδια συχνότητα με εκείνα, η οποία ειδικότερα ορίζεται στο άρθρο 3 παράγραφος 2. Η ΕΚΤ, σε συνεργασία με τις ΕθνΚΤ, επισημαίνει και καταγράφει τη διαθεσιμότητα των σχετικών στατιστικών πληροφοριών και τις μεθόδους κατάρτισής τους. Τα εν λόγω στοιχεία αποτελούν πληροφορίες απαραίτητες για την κατάρτιση των νομισματικών μεγεθών της ζώνης του ευρώ, των στατιστικών στοιχείων επιτοκίων των ΝΧΙ και των χρηματοοικονομικών λογαριασμών της νομισματικής ένωσης, είναι δε υψηλής προτεραιότητας, εκτός εάν υπάρχει διαφορετική ένδειξη στους πίνακες. Κατόπιν συμφωνίας με την ΕΚΤ, οι ΕθνΚΤ δεν χρειάζεται να παρέχουν τα στοιχεία που αφορούν την ανάλυση των εκδοθέντων από ΝΧΙ χρεογράφων κατά κατοικία κατόχου στον πίνακα 2 του τμήματος 1 του τέταρτου μέρους του παραρτήματος II, εφόσον η ΕΚΤ χρησιμοποιεί εναλλακτικές πηγές στοιχείων.

β) Διορθώσεις ροών

Κατόπιν διμερούς συμφωνίας με την ΕΚΤ, οι ΕθνΚΤ μπορούν να παρέχουν στοιχεία ροών. Τα στοιχεία διορθώσεων ροών παρέχονται σύμφωνα με το άρθρο 3 παράγραφος 1 στοιχείο β).

2. Συχνότητα και προθεσμίες παροχής στοιχείων

Οι σχετικές σειρές παρέχονται σε μηνιαία βάση όσον αφορά τα στοιχεία που αναφέρονται στα τμήματα 1 και 2 του τέταρτου μέρους του παραρτήματος II και σε τριμηνιαία βάση όσον αφορά τα στοιχεία που αναφέρονται στο τμήμα 3 του τέταρτου μέρους του παραρτήματος II, εντός δε των προθεσμιών που ισχύουν για τα υποχρεωτικά μηνιαία και τριμηνιαία στατιστικά στοιχεία της λογιστικής κατάστασης των ΝΧΙ, τα οποία παρέχονται σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33).

3. Μέθοδοι αποτίμησης και/ή λογιστικοί κανόνες

Η παροχή των πληροφοριακών στοιχείων που απαιτούνται κατά το παρόν άρθρο πραγματοποιείται βάσει των ίδιων κανόνων αποτίμησης και λογιστικών κανόνων με εκείνους που ισχύουν για τα στοιχεία που παρέχονται σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33).

Άρθρο 8

Στατιστικά στοιχεία για τη βάση των αποθεματικών

1. Εμβέλεια παροχής στοιχείων

Τα μηνιαία στατιστικά στοιχεία για τη συγκεντρωτική βάση των αποθεματικών, τα οποία αναλύονται κατά κατηγορία στοιχείου του παθητικού, υπολογίζονται ως υπόλοιπα του τέλους του μήνα σύμφωνα με τον κανονισμό (ΕΚ) αριθ. 1745/2003 (ΕΚΤ/2003/9) και σύμφωνα με την ταξινόμηση που προβλέπεται στον κανονισμό (ΕΕ) αριθ. 1071/2013 (ΕΚΤ/2013/33). Τα στοιχεία που απαιτούνται για την παραγωγή των εν λόγω στατιστικών στοιχείων σύμφωνα με το πέμπτο μέρος του παραρτήματος II εξάγονται από τα στοιχεία που υποβάλλουν στις ΕθνΚΤ τα πιστωτικά ιδρύματα που υπόκεινται στην υποχρέωση τήρησης ελάχιστων αποθεματικών.

2. Συχνότητα και προθεσμίες παροχής στοιχείων

Τα στατιστικά στοιχεία για τη βάση των αποθεματικών περιλαμβάνουν έξι χρονολογικές σειρές για τα πιστωτικά ιδρύματα, οι οποίες αναφέρονται στα αριθμητικά μεγέθη που αφορούν υπόλοιπα του τέλους του μήνα και διαβιβάζονται στην ΕΚΤ σε μηνιαία βάση, και πάντως έως την τελευταία εργάσιμη για την ΕθνΚΤ ημέρα πριν από την έναρξη της περιόδου τήρησης, μέσω του συστήματος ανταλλαγής στοιχείων του Ευρωπαϊκού Συστήματος Κεντρικών Τραπεζών (ΕΣΚΤ). Τα μικρά πιστωτικά ιδρύματα υποβάλλουν στις ΕθνΚΤ περιορισμένη ανάλυση σε τριμηνιαία βάση. Σε σχέση με τα μικρά αυτά πιστωτικά ιδρύματα χρησιμοποιούνται απλοποιημένα στατιστικά στοιχεία της βάσης των αποθεματικών για τις τρεις περιόδους τήρησης. Για τα μηνιαία αριθμητικά μεγέθη που παρέχουν στην ΕΚΤ κατά τις τρεις διαβιβάσεις στοιχείων, οι ΕθνΚΤ χρησιμοποιούν τα τριμηνιαία στοιχεία της βάσης των αποθεματικών που λαμβάνουν από τα μικρά πιστωτικά ιδρύματα, μετά τη δημοσίευσή τους.

3. Πολιτική αναθεωρήσεων

Οι αναθεωρήσεις της βάσης των αποθεματικών και/ή των υποχρεώσεων τήρησης ελάχιστων αποθεματικών στις οποίες προβαίνουν τα ιδρύματα παροχής στοιχείων μετά την έναρξη της περιόδου τήρησης δεν επιτρέπεται να οδηγούν σε αναθεωρήσεις των στατιστικών στοιχείων που αφορούν τη βάση των αποθεματικών και τις υποχρεώσεις τήρησης ελάχιστων αποθεματικών.

Άρθρο 9

Στατιστικά στοιχεία υπολογισμού της αναλογίας σε μακροοικονομική βάση

1. Εμβέλεια παροχής στοιχείων

Βάσει των στατιστικών στοιχείων του τέλους του μήνα, τα οποία υποβάλλουν τα πιστωτικά ιδρύματα στις ΕθνΚΤ σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33), η ΕΚΤ παρακολουθεί σε μηνιαία βάση την ακρίβεια των πάγιων εκπτώσεων από τη βάση των αποθεματικών που ενδεχομένως εφαρμόζουν τα πιστωτικά ιδρύματα επί του ανεξόφλητου υπολοίπου των εκδοθέντων χρεογράφων τους διάρκειας έως δύο ετών. Οι ΕθνΚΤ καταρτίζουν τα απαιτούμενα συγκεντρωτικά μεγέθη σύμφωνα με τα προβλεπόμενα στο έκτο μέρος του παραρτήματος II και τα υποβάλλουν στην ΕΚΤ.

2. Συχνότητα και προθεσμίες παροχής στοιχείων

Οι τρεις χρονολογικές σειρές που αφορούν τα πιστωτικά ιδρύματα και αναφέρονται σε αριθμητικά μεγέθη των υπολοίπων του τέλους του μήνα διαβιβάζονται στην ΕΚΤ σε μηνιαία βάση και πάντως έως την τελευταία εργάσιμη για την ΕθνΚΤ ημέρα πριν από την έναρξη της περιόδου τήρησης.

Οι σειρές αυτές διαβιβάζονται ακόμη και αν τα σχετικά στοιχεία της λογιστικής κατάστασης δεν αφορούν το οικείο κράτος μέλος.

Άρθρο 10

Στατιστικά στοιχεία της λογιστικής κατάστασης των ΑΚΧΑ

1. Εμβέλεια παροχής στοιχείων

α) Γενικά

Οι ΕθνΚΤ υποβάλλουν στην ΕΚΤ χωριστά στοιχεία της λογιστικής κατάστασης για τον τομέα των ΑΚΧΑ σύμφωνα με τους πίνακες 1 και 2 του έβδομου μέρους του παραρτήματος II. Τα στοιχεία χρησιμοποιούνται από την ΕΚΤ για την κατάρτιση των στατιστικών στοιχείων της λογιστικής κατάστασης τόσο των ΑΚΧΑ όσο και των πιστωτικών ιδρυμάτων. Λόγω του ότι η παροχή των στοιχείων ολόκληρου του τομέα των ΝΧΙ πραγματοποιείται ήδη με βάση τον κανονισμό (ΕΕ) αριθ. 1071/2013 (ΕΚΤ/2013/33), οι υποχρεώσεις του παρόντος άρθρου ισχύουν μόνο για τα ΑΚΧΑ. Παρά το γεγονός ότι σε ορισμένα κράτη μέλη υπάρχει μικρός αριθμός λοιπών ιδρυμάτων που ταξινομούνται ως ΝΧΙ, τα ιδρύματα αυτά δεν θεωρούνται σημαντικά από ποσοτική άποψη.

β) Διορθώσεις ροών

Τα στοιχεία διορθώσεων επανακατηγοριοποίησης και διορθώσεων λόγω αναπροσαρμογών αξίας που αναφέρονται στον πίνακα 2 του έβδομου μέρους του παραρτήματος II υποβάλλονται σύμφωνα με το άρθρο 3 παράγραφος 1 στοιχείο β), λαμβανομένων υπόψη τυχόν παρεκκλίσεων που χορηγούνται βάσει του άρθρου 9 παράγραφος 2 του κανονισμού (ΕΕ) αριθ. 1071/2013 (ΕΚΤ/2013/33). Στις περιπτώσεις που η παροχή στοιχείων για τις διορθώσεις λόγω αναπροσαρμογών αξίας εξαρτάται από τυχόν παρέκκλιση που χορηγούν οι ΕθνΚΤ στα ΑΚΧΑ βάσει του κανονισμού (ΕΕ) αριθ. 1071/2013 (ΕΚΤ/2013/33), οι ΕθνΚΤ υποβάλλουν στοιχεία με τη μέγιστη δυνατή επιμέλεια για τις κατηγορίες για τις οποίες μπορεί να είναι σημαντικές οι διορθώσεις λόγω αναπροσαρμογών αξίας.

2. Συχνότητα και προθεσμίες παροχής στοιχείων

Τα στοιχεία παρέχονται σε τριμηνιαία βάση, εντός είκοσι οκτώ εργάσιμων ημερών από το τέλος της περιόδου αναφοράς.

3. Αναγωγή

Τα στοιχεία που παρέχονται για τη λογιστική κατάσταση των ΑΚΧΑ καλύπτουν το 100 % των ιδρυμάτων που ταξινομούνται στον τομέα αυτόν. Όταν η πραγματική κάλυψη των παρεχόμενων στοιχείων είναι μικρότερη του 100 % λόγω της απλοποιημένης παροχής στοιχείων από τα μικρά ΑΚΧΑ, οι ΕθνΚΤ προβαίνουν σε αναγωγή των υποβαλλόμενων σύμφωνα με το άρθρο 3 παράγραφος 5 στοιχείων ώστε να επιτυγχάνεται κάλυψη 100 %.

4. Πολιτική αναθεωρήσεων

Οι αναθεωρήσεις στοιχείων ΑΚΧΑ συνάδουν με τα αντίστοιχα στοιχεία των λοιπών ΝΧΙ του τέλους του τριμήνου. Σε περίπτωση που η διαβίβαση νέων ή αναθεωρημένων στοιχείων ΑΚΧΑ συνεπάγεται μεταβολές στα στοιχεία των λοιπών ΝΧΙ της αντίστοιχης περιόδου αναφοράς, διαβιβάζονται και οι απαιτούμενες αναθεωρήσεις για τα στοιχεία των λοιπών ΝΧΙ.

Άρθρο 11

Διαρθρωτικοί χρηματοοικονομικοί δείκτες

1. Εμβέλεια παροχής στοιχείων

α) Γενικά

Οι ΕθνΚΤ παρέχουν στοιχεία όσον αφορά άλλους χρηματοοικονομικούς δείκτες σύμφωνα με τα προβλεπόμενα στο όγδοο μέρος του παραρτήματος II.

Οι ΕθνΚΤ παρέχουν στοιχεία αναφορικά με τους δείκτες που καθορίζονται στο όγδοο μέρος του παραρτήματος II σύμφωνα με τους εκεί προβλεπόμενους εννοιολογικούς και μεθοδολογικούς κανόνες. Εν προκειμένω ακολουθούνται οι στατιστικές αρχές που εφαρμόζονται στην κατάρτιση των στατιστικών στοιχείων της λογιστικής κατάστασης, και συγκεκριμένα:

i) τα στοιχεία συγκεντρώνονται, δεν ενοποιούνται·

ii) η αρχή της κατοικίας συνάδει με την «προσέγγιση της χώρας υποδοχής»·

iii) τα στοιχεία της λογιστικής κατάστασης παρέχονται σε ακαθάριστη βάση.

β) Διορθώσεις ροών

Τα στοιχεία διορθώσεων ροών παρέχονται σύμφωνα με τις διατάξεις του άρθρου 3 παράγραφος 1 στοιχείο β).

2. Συχνότητα και προθεσμίες παροχής στοιχείων

Τα στοιχεία για τον υπολογισμό των διαρθρωτικών χρηματοοικονομικών δεικτών που αφορούν πιστωτικά ιδρύματα παρέχονται έως το τέλος Μαρτίου κάθε έτους και αφορούν το προηγούμενο έτος. Εφόσον είναι δυνατό, ο δείκτης «αριθμός υπαλλήλων πιστωτικών ιδρυμάτων» παρέχεται έως το τέλος Μαΐου κάθε έτους και αφορά το προηγούμενο έτος.

3. Πολιτική αναθεωρήσεων

Κατά την αναθεώρηση των παρεχόμενων στοιχείων οι ΕθνΚΤ εφαρμόζουν τις ακόλουθες γενικές αρχές:

α) στη διάρκεια όλων των τακτικών ετήσιων διαβιβάσεων στοιχείων, πέραν των στοιχείων του τελευταίου έτους, αποστέλλονται και τακτικές αναθεωρήσεις των στοιχείων του προηγούμενου έτους, καθώς και έκτακτες αναθεωρήσεις, όπου κρίνονται απαραίτητες·

β) έκτακτες αναθεωρήσεις οι οποίες βελτιώνουν σημαντικά την ποιότητα των στοιχείων μπορούν να αποστέλλονται και στη διάρκεια του έτους.

4. Αναγωγή

Τα συλλεγόμενα στοιχεία παρέχουν κάλυψη 100 % των ιδρυμάτων που εμπίπτουν στον ορισμό των πιστωτικών ιδρυμάτων σύμφωνα με το άρθρο 1 του κανονισμού (ΕΕ) αριθ. 1071/2013 (ΕΚΤ/2013/33). Όταν η κάλυψη παροχής στοιχείων είναι μικρότερη από 100 %, οι ΕθνΚΤ προβαίνουν σε αναγωγή των υποβαλλόμενων σύμφωνα με το άρθρο 3 παράγραφος 5 στοιχείων κατά τρόπο ώστε να επιτυγχάνεται κάλυψη 100 %.

5. Επεξηγηματικά σημειώματα

Οι ΕθνΚΤ αναφέρουν στην ΕΚΤ κάθε απόκλιση από τους ανωτέρω ορισμούς και κανόνες, προκειμένου να καθίσταται δυνατή η παρακολούθηση της πρακτικής που ακολουθείται σε εθνικό επίπεδο. Οι ΕθνΚΤ υποβάλλουν επεξηγηματικά σημειώματα στα οποία εξηγούν τους λόγους διενέργειας αναθεωρήσεων μείζονος σημασίας.

▼M3

Άρθρο 12

Ενοποιημένα τραπεζικά στοιχεία

1. Εμβέλεια παροχής στοιχείων

Οι ΕθνΚΤ παρέχουν ενοποιημένα τραπεζικά στοιχεία σύμφωνα με το ένατο μέρος του παραρτήματος II, τηρώντας τους εκεί προβλεπόμενους εννοιολογικούς και μεθοδολογικούς κανόνες.

Οι ΕθνΚΤ παρέχουν τα ως άνω ενοποιημένα στοιχεία σύμφωνα με τα εκτελεστικά τεχνικά πρότυπα (ΕΤΠ) της Ευρωπαϊκής Αρχής Τραπεζών (ΕΑΤ) που εισήγαγε ο εκτελεστικός κανονισμός (ΕΕ) αριθ. 680/2014 ( 3 ) της Επιτροπής και, κατά περίπτωση, σύμφωνα με τις εθνικές απαιτήσεις παροχής στοιχείων. Οι ΕθνΚΤ παρέχουν πραγματικά στοιχεία, όταν αυτά είναι διαθέσιμα. Όταν αυτά δεν είναι διαθέσιμα ή δεν είναι δυνατή η επεξεργασία τους, παρέχουν εκτιμήσεις διαμορφούμενες σε εθνικό επίπεδο και συνοδευόμενες από μεθοδολογικές σημειώσεις. Όταν τα παρεχόμενα στατιστικά στοιχεία δεν συνάδουν πλήρως με τα ΕΤΠ της ΕΑΤ ή τις εθνικές απαιτήσεις παροχής στοιχείων, οι ΕθνΚΤ παρέχουν μεθοδολογικές σημειώσεις σχετικά με τους τομείς στους οποίους δεν υπάρχει πλήρης συμμόρφωση με τα σχετικά πρότυπα.

Οι ΕθνΚΤ επιδιώκουν τη μέγιστη δυνατή κάλυψη και προσδιορίζουν τυχόν πιστωτικά ιδρύματα που εξαιρούνται από τον πληθυσμό παροχής στοιχείων, εξηγώντας τους λόγους εξαίρεσής τους. Από τον πληθυσμό παροχής στοιχείων δεν πρέπει να εξαιρούνται μείζονα πιστωτικά ιδρύματα ή όμιλοι ιδρυμάτων που είναι σημαντικά από άποψη χρηματοπιστωτικής σταθερότητας.

Τα συλλεγόμενα στοιχεία ενοποιούνται πλήρως σε διασυνοριακή και διατομεακή βάση· εν προκειμένω ο όρος «διασυνοριακός» αναφέρεται σε υποκαταστήματα και θυγατρικές εγχώριων τραπεζών που είναι εγκατεστημένα εκτός της εγχώριας αγοράς και περιλαμβάνονται στα στοιχεία που παρέχει το μητρικό ίδρυμα, ενώ ο όρος «διατομεακός» περιλαμβάνει τα υποκαταστήματα και τις θυγατρικές τραπεζών που μπορούν να ταξινομηθούν στα λοιπά χρηματοπιστωτικά ιδρύματα. Οι ασφαλιστικές εταιρείες δεν περιλαμβάνονται στα ενοποιημένα στοιχεία.

Τα ενοποιημένα τραπεζικά στοιχεία παρέχονται χωριστά για:

— μικρού μεγέθους εγχώριους τραπεζικούς ομίλους και εγχώρια ανεξάρτητα πιστωτικά ιδρύματα,

— μεσαίου μεγέθους εγχώριους τραπεζικούς ομίλους και εγχώρια ανεξάρτητα πιστωτικά ιδρύματα,

— μεγάλου μεγέθους εγχώριους τραπεζικούς ομίλους και εγχώρια ανεξάρτητα πιστωτικά ιδρύματα,

— θυγατρικές ελεγχόμενες από την αλλοδαπή (εκτός Ευρωπαϊκής Ένωσης),

— υποκαταστήματα ελεγχόμενα από την αλλοδαπή (εκτός Ευρωπαϊκής Ένωσης),

— θυγατρικές ελεγχόμενες από την αλλοδαπή (Ευρωπαϊκή Ένωση),

— υποκαταστήματα ελεγχόμενα από την αλλοδαπή (Ευρωπαϊκή Ένωση),

— θυγατρικές ελεγχόμενες από την αλλοδαπή (ζώνη του ευρώ),

— υποκαταστήματα ελεγχόμενα από την αλλοδαπή (ζώνη του ευρώ),

— σημαντικές τράπεζες του ΕΕΜ,

— λιγότερο σημαντικές τράπεζες του ΕΕΜ.

Οι σημαντικές και οι λιγότερο σημαντικές τράπεζες του ΕΕΜ είναι πιστωτικά ιδρύματα εγκατεστημένα σε συμμετέχοντα κράτη μέλη και υποκαταστήματα πιστωτικών ιδρυμάτων εγκατεστημένων σε μη συμμετέχοντα κράτη μέλη, τα οποία είναι εγκατεστημένα σε συμμετέχοντα κράτη μέλη. Η διάκριση μεταξύ σημαντικών και λιγότερο σημαντικών εποπτευόμενων οντοτήτων προβλέπεται στο άρθρο 6 παράγραφος 4 του κανονισμού (ΕΕ) αριθ. 1024/2013 του Συμβουλίου ( 4 ) και στο μέρος IV του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) ( 5 ).

Για τους σκοπούς του παρόντος άρθρου οι τράπεζες ταξινομούνται ως μεγάλου μεγέθους τραπεζικοί όμιλοι ή ανεξάρτητα πιστωτικά ιδρύματα εάν το ενεργητικό τους υπερβαίνει το 0,5 % του συνολικού ενοποιημένου ενεργητικού των τραπεζών της Ευρωπαϊκής Ένωσης, ως μεσαίου μεγέθους τράπεζες εάν το ενεργητικό τους κυμαίνεται μεταξύ του 0,5 % και του 0,005 % του εν λόγω συνολικού ενοποιημένου ενεργητικού και ως μικρού μεγέθους τράπεζες εάν το ενεργητικό τους είναι μικρότερο του 0,005 % του εν λόγω συνολικού ενοποιημένου ενεργητικού.

2. Συχνότητα και προθεσμίες παροχής στοιχείων

Οι ΕθνΚΤ παρέχουν ενοποιημένα τραπεζικά στοιχεία τέσσερις φορές ετησίως.

Παρέχεται πλήρης δέσμη στοιχείων του τέλους του έτους. Η πρώτη διαβίβαση των εν λόγω ετήσιων στοιχείων, η οποία πραγματοποιείται έως τα μέσα Απριλίου του επόμενου έτους, περιλαμβάνει τα στοιχεία που σημειώνονται με αστερίσκο * στο ένατο μέρος (ετήσια ενοποιημένα τραπεζικά στοιχεία — ΕΤΣ) του παραρτήματος II. Πάντως, η πλήρης δέσμη ετήσιων στοιχείων μπορεί να παρέχεται έως τα μέσα Απριλίου εφόσον υπάρχουν ήδη διαθέσιμα στοιχεία. Σε διαφορετική περίπτωση παρέχεται έως τα μέσα Μαΐου του επόμενου έτους.

Τα στοιχεία τέλους Μαρτίου, τέλους Ιουνίου και τέλους Σεπτεμβρίου παρέχονται στις αρχές Ιουλίου, Οκτωβρίου και Ιανουαρίου, αντίστοιχα, με βάση το υπόδειγμα παροχής τριμηνιαίων στοιχείων και περιέχουν επιμέρους δέσμη στοιχείων του πλήρους υποδείγματος παροχής ετήσιων στοιχείων. Οι εν λόγω σειρές στοιχείων παρέχονται σύμφωνα με τα οριζόμενα στο ένατο μέρος (τριμηνιαία ενοποιημένα τραπεζικά στοιχεία — ΕΤΣ) του παραρτήματος II.

3. Πολιτική αναθεωρήσεων

Οι ΕθνΚΤ αναθεωρούν τα παρεχόμενα στοιχεία σύμφωνα με τις ακόλουθες γενικές αρχές:

α) στη διάρκεια όλων των τακτικών ετήσιων και τριμηνιαίων διαβιβάσεων στοιχείων, πέραν των στοιχείων της τρέχουσας περιόδου υποβάλλονται και τακτικές ή έκτακτες και μείζονος σημασίας αναθεωρήσεις των στοιχείων της προηγούμενης περιόδου·

β) σε περίπτωση διενέργειας αναθεωρήσεων μείζονος σημασίας υποβάλλονται στην ΕΚΤ επεξηγηματικά σημειώματα.

4. Επεξηγηματικά σημειώματα

Οι ΕθνΚΤ αναφέρουν στην ΕΚΤ κάθε απόκλιση από τους ορισμούς και κανόνες των παραγράφων 1, 2 και 3, προκειμένου να καθίσταται δυνατή η αξιολόγηση των πρακτικών που ακολουθούνται σε εθνικό επίπεδο. Επίσης, υποβάλλουν επεξηγηματικά σημειώματα στα οποία αναλύονται οι λόγοι εφαρμογής των αποκλίσεων.

▼M3 —————

▼B

Άρθρο 14

Στοιχεία για τους σκοπούς του ΔΝΤ

1. Εμβέλεια παροχής στοιχείων

Με την επιφύλαξη των νομικών υποχρεώσεών τους έναντι του ΔΝΤ, οι ΕθνΚΤ μπορούν, μέσω της ΕΚΤ, να διαβιβάζουν στο τελευταίο συμπληρωματικά στατιστικά στοιχεία της λογιστικής κατάστασης των ΝΧΙ σύμφωνα με τις ακόλουθες τεχνικές ρυθμίσεις.

2. Προθεσμίες και συχνότητα παροχής στοιχείων

Οι ΕθνΚΤ διαβιβάζουν στην ΕΚΤ τα στοιχεία της λογιστικής κατάστασης των ΝΧΙ σύμφωνα με το δέκατο μέρος του παραρτήματος II, στο πλαίσιο της τακτικής μηνιαίας διαβίβασης στοιχείων της λογιστικής κατάστασης. Η συχνότητα και οι προθεσμίες διαβίβασης των στοιχείων συμπίπτουν με εκείνες της τακτικής παροχής στοιχείων της λογιστικής κατάστασης στην ΕΚΤ, σύμφωνα με το άρθρο 3 παράγραφος 2.

Άρθρο 15

Στατιστικά στοιχεία για τους ΛΕΧΟ (εξαιρουμένων των ΧΡΕΣ)

1. Εμβέλεια παροχής στοιχείων

α) Γενικά

Οι ΕθνΚΤ παρέχουν στατιστικές πληροφορίες για τους ΛΕΧΟ (εξαιρουμένων των ΧΡΕΣ) σύμφωνα με το ενδέκατο μέρος του παραρτήματος II. Τα στοιχεία διαβιβάζονται χωριστά για τις ακόλουθες υποκατηγορίες ΛΕΧΟ: i) ΕΜΚΑΠ, ii) ΧΕΔ, και iii) λοιπούς ΛΕΧΟ.

Η διαβίβαση στοιχείων για τους ΛΕΧΟ πραγματοποιείται βάσει των εκάστοτε διαθέσιμων σε εθνικό επίπεδο στοιχείων. Όταν δεν υπάρχουν διαθέσιμα πραγματικά στοιχεία ή δεν είναι δυνατή η επεξεργασία αυτών, διαμορφώνονται εκτιμήσεις σε εθνικό επίπεδο. Όταν το συγκεκριμένο οικονομικό φαινόμενο υφίσταται μεν, αλλά δεν παρακολουθείται από στατιστική άποψη και, ως εκ τούτου, δεν είναι δυνατή η διαμόρφωση εκτιμήσεων σε εθνικό επίπεδο, οι ΕθνΚΤ έχουν την ευχέρεια να επιλέξουν μεταξύ της μη αναγγελίας των χρονολογικών σειρών ή της αναγγελίας τους ως μη διαθέσιμων. Ως εκ τούτου, τυχόν μη παρεχόμενες χρονολογικές σειρές ερμηνεύονται ως «υφιστάμενα αλλά μη συλλεγόμενα στοιχεία», η δε ΕΚΤ μπορεί να προβαίνει στη διατύπωση παραδοχών και εκτιμήσεων για τους σκοπούς της κατάρτισης των συγκεντρωτικών μεγεθών της ζώνης του ευρώ. Ο πληθυσμός αναφοράς παροχής στοιχείων περιλαμβάνει όλα τα είδη των ΛΕΧΟ (εξαιρουμένων των ΧΡΕΣ) που είναι κάτοικοι των κρατών μελών της ζώνης του ευρώ: ιδρύματα εγκατεστημένα στην επικράτεια, συμπεριλαμβανομένων των θυγατρικών εταιρειών που είναι εγκατεστημένες εκτός της συγκεκριμένης επικράτειας, καθώς και υποκαταστήματα κατοίκους ιδρυμάτων που έχουν το κεντρικό τους κατάστημα εκτός της εν λόγω επικράτειας.

Παρέχονται οι ακόλουθοι βασικοί δείκτες και συμπληρωματικές πληροφορίες:

— βασικοί δείκτες για την κατάρτιση των συγκεντρωτικών μεγεθών της ζώνης του ευρώ: όταν υπάρχουν διαθέσιμα πραγματικά στοιχεία, όλα τα κράτη μέλη της ζώνης του ευρώ διαβιβάζουν τα αναλυτικά αυτά στοιχεία. Ελλείψει πραγματικών στοιχείων για τις απαιτούμενες αναλύσεις ή για τη συχνότητα, τις προθεσμίες ή το χρονικό φάσμα που έχουν συμφωνηθεί, παρέχονται εκτιμήσεις, όπου αυτό είναι δυνατό,

— συμπληρωματικές πληροφορίες υπό τη μορφή «πληροφοριακών στοιχείων»: τα εν λόγω στοιχεία διαβιβάζουν χώρες για τις οποίες οι πληροφορίες αυτές υπάρχουν διαθέσιμες.

β) Διορθώσεις ροών

Στοιχεία που αφορούν διορθώσεις ροών μπορούν να παρέχονται σε περίπτωση επέλευσης σημαντικών μεταβολών εννοιολογικού περιεχομένου των υπολοίπων ή όταν σημειώνονται επανακατηγοριοποιήσεις και λοιπές διορθώσεις. Ειδικότερα, μπορούν να παρέχονται με τη μέγιστη δυνατή επιμέλεια στοιχεία διορθώσεων ροών που οφείλονται σε επανακατηγοριοποιήσεις στο πλαίσιο υλοποίησης του ρυθμιστικού πλαισίου του ΕΣΛ 2010.

Τα στοιχεία διορθώσεων επανακατηγοριοποίησης παρέχονται σύμφωνα με το άρθρο 3 παράγραφος 1 στοιχείο β).

2. Συχνότητα και προθεσμίες παροχής στοιχείων

Τα στοιχεία παρέχονται στην ΕΚΤ σε τριμηνιαία βάση. Τα στατιστικά στοιχεία των ΛΕΧΟ διαβιβάζονται στην ΕΚΤ το αργότερο την τελευταία ημερολογιακή ημέρα του τρίτου μήνα από το τέλος της περιόδου αναφοράς, ή την αμέσως προηγούμενη εργάσιμη για την ΕθνΚΤ ημέρα, εάν η τελευταία ημερολογιακή ημέρα του μήνα δεν είναι εργάσιμη για την ΕθνΚΤ. Η ΕΚΤ γνωστοποιεί στις ΕθνΚΤ εκ των προτέρων, και δη έως τον Σεπτέμβριο κάθε έτους, τις ακριβείς ημερομηνίες διαβίβασης υπό τη μορφή χρονοδιαγράμματος παροχής στοιχείων.

3. Πολιτική αναθεωρήσεων

Ενδέχεται να υπάρξει ανάγκη αναθεώρησης από τις ΕθνΚΤ στοιχείων που διαβιβάστηκαν το προηγούμενο τρίμηνο. Ενδέχεται επίσης να υπάρξουν αναθεωρήσεις στοιχείων αναγόμενων σε ακόμη παλαιότερα τρίμηνα.

Εν προκειμένω ισχύουν οι ακόλουθες γενικές αρχές:

α) κατά τη διενέργεια τακτικών τριμηνιαίων διαβιβάσεων στοιχείων, πλην των αναθεωρήσεων των στοιχείων του τελευταίου τριμήνου, μπορούν να αποστέλλονται μόνο αναθεωρήσεις στοιχείων που διαβιβάστηκαν το προηγούμενο τρίμηνο, ήτοι «τακτικές» αναθεωρήσεις·

β) οι έκτακτες αναθεωρήσεις είναι περιορισμένες και υποβάλλονται σε ημερομηνία διαφορετική από εκείνη της τακτικής παροχής στοιχείων. Η διαβίβαση ήσσονος σημασίας, συνήθων αναθεωρήσεων ιστορικών στοιχείων είναι δυνατή μόνο σε ετήσια βάση, παράλληλα με τη διαβίβαση των στοιχείων για το τέταρτο τρίμηνο·

γ) έκτακτες αναθεωρήσεις οι οποίες βελτιώνουν σημαντικά την ποιότητα των στοιχείων μπορούν να αποστέλλονται και στη διάρκεια του έτους, εκτός των φάσεων τακτικής παραγωγής στατιστικών στοιχείων.

4. Μέθοδοι αποτίμησης και/ή λογιστικοί κανόνες

Οι λογιστικοί κανόνες τους οποίους εφαρμόζουν οι ΛΕΧΟ κατά την κατάρτιση των λογαριασμών τους συνάδουν με την εθνική νομοθεσία η οποία ενσωματώνει στο εσωτερικό δίκαιο την οδηγία 86/635/ΕΟΚ και με τυχόν άλλα εφαρμοστέα διεθνή πρότυπα. Με την επιφύλαξη των λογιστικών πρακτικών που εφαρμόζονται στα κράτη μέλη, όλα τα στοιχεία του ενεργητικού και όλα τα στοιχεία του παθητικού αναγγέλλονται για στατιστικούς λόγους σε ακαθάριστη βάση. Οι μέθοδοι αποτίμησης σημειώνονται στις οικείες κατηγορίες.

5. Επεξηγηματικά σημειώματα

Οι ΕθνΚΤ παρέχουν επεξηγηματικά σημειώματα στην ΕΚΤ σύμφωνα με το τμήμα 3 του ενδέκατου μέρους του παραρτήματος II. Οι ΕθνΚΤ παρέχουν επεξηγηματικά σημειώματα για τις αναθεωρήσεις μείζονος σημασίας.

Άρθρο 16

Στατιστικά στοιχεία για τις εκδόσεις τίτλων

1. Εμβέλεια παροχής στοιχείων

Οι ΕθνΚΤ παρέχουν στατιστικές πληροφορίες που καλύπτουν όλες τις εκδόσεις τίτλων κατοίκων της ζώνης του ευρώ σε οποιοδήποτε νόμισμα, εγχώριες ή διεθνείς, σύμφωνα με τα προβλεπόμενα στο δωδέκατο μέρος του παραρτήματος II.

2. Συχνότητα και προθεσμίες παροχής στοιχείων

Τα στατιστικά στοιχεία υποβάλλονται στην ΕΚΤ σε μηνιαία βάση. Τα στατιστικά στοιχεία για τις εκδόσεις τίτλων διαβιβάζονται στην ΕΚΤ το αργότερο εντός πέντε εβδομάδων από το τέλος του μήνα στον οποίο ανάγονται. Η ΕΚΤ γνωστοποιεί εκ των προτέρων στις ΕθνΚΤ τις ακριβείς ημερομηνίες διαβίβασης των στοιχείων υπό μορφή χρονοδιαγράμματος παροχής στοιχείων.

3. Επεξηγηματικά σημειώματα

Οι ΕθνΚΤ υποβάλλουν στην ΕΚΤ επεξηγηματικά σημειώματα κατά τα προβλεπόμενα στο τμήμα 3 του δωδέκατου μέρους του παραρτήματος II.

Άρθρο 17

Στατιστικά στοιχεία επιτοκίων των ΝΧΙ

1. Εμβέλεια παροχής στοιχείων

Για τους σκοπούς κατάρτισης των στατιστικών στοιχείων για τα επιτόκια των ΝΧΙ, οι ΕθνΚΤ παρέχουν συγκεντρωτικά εθνικά μηνιαία στατιστικά στοιχεία για τα ανεξόφλητα υπόλοιπα και τις νέες εργασίες, σύμφωνα με τα ειδικότερα οριζόμενα στα προσαρτήματα 1 και 2 του παραρτήματος I του κανονισμού (ΕΕ) αριθ. 1072/2013 (ΕΚΤ/2013/34). Επιπροσθέτως, οι ΕθνΚΤ υποβάλλουν συγκεντρωτικές εθνικές μηνιαίες στατιστικές πληροφορίες για τις νέες εργασίες κατά τα ειδικότερα οριζόμενα στο δέκατο τρίτο μέρος του παραρτήματος II.

2. Συχνότητα και προθεσμίες παροχής στοιχείων

Οι ως άνω στατιστικές πληροφορίες παρέχονται σύμφωνα με το ετήσιο χρονοδιάγραμμα που καθορίζει η ΕΚΤ και το οποίο γνωστοποιεί στις ΕθνΚΤ έως το τέλος Σεπτεμβρίου κάθε έτους.

3. Παρεκκλίσεις

Οι ΕθνΚΤ δύνανται να χορηγούν παρεκκλίσεις όσον αφορά την παροχή στοιχείων για τα επιτόκια που εφαρμόζονται σε δάνεια προς μη χρηματοοικονομικές εταιρείες τα οποία καλύπτονται από ασφάλεια/εγγύηση, καθώς και για τον όγκο εργασιών των εν λόγω δανείων, δηλ. για τους δείκτες 62 έως 85 των πινάκων 3 και 4 του προσαρτήματος 2 του παραρτήματος I του κανονισμού (ΕΕ) αριθ. 1072/2013 (ΕΚΤ/2013/34). Οι εν λόγω παρεκκλίσεις μπορούν να χορηγούνται εφόσον ο εθνικός συγκεντρωτικός όγκος εργασιών των αντίστοιχου στοιχείου (δείκτες 37 έως 54) που καλύπτει όλα τα δάνεια αντιπροσωπεύει ποσοστό μικρότερο του 10 % του εθνικού συγκεντρωτικού όγκου εργασιών του αθροίσματος όλων των δανείων που ανήκουν στην ίδια κατηγορία όσον αφορά το ύψος τους και ποσοστό μικρότερο του 2 % του όγκου εργασιών για την ίδια κατηγορία ύψους και αρχικής περιόδου καθορισμού επιτοκίου σε επίπεδο ζώνης ευρώ. Σε περίπτωση χορήγησης παρεκκλίσεων, τα εν λόγω κατώτατα όρια ελέγχονται σε ετήσια βάση.

4. Επιλογή του πληθυσμού παροχής στοιχείων και αναγωγή

Όταν η πραγματική κάλυψη των ΝΧΙ όσον αφορά τα παρεχόμενα στοιχεία για τα επιτόκια είναι μικρότερη του 100 % λόγω της δειγματοληψίας, οι ΕθνΚΤ επιλέγουν και διατηρούν το δείγμα, προβαίνουν δε σε αναγωγή των υποβαλλόμενων στοιχείων για τον όγκο νέων εργασιών, ούτως ώστε να επιτυγχάνεται κάλυψη 100 %, σύμφωνα με τα ειδικότερα οριζόμενα στο δέκατο τέταρτο μέρος του παραρτήματος II. Σε περίπτωση χορήγησης παρέκκλισης βάσει του άρθρου 4 του κανονισμού (ΕΕ) αριθ. 1072/2013 (ΕΚΤ/2013/34) ή της παραγράφου 3 του παρόντος άρθρου, τα παρεχόμενα σε μηνιαία βάση στοιχεία μεταφέρονται στις μηνιαίες μη διαθέσιμες περιόδους με εφαρμογή των κατάλληλων μεθόδων στατιστικής εκτίμησης, προκειμένου να ληφθούν υπόψη τυχόν τάσεις ή εποχικές διακυμάνσεις των στοιχείων.

5. Πολιτική αναθεωρήσεων

Ενδέχεται να υπάρξει ανάγκη αναθεώρησης από τις ΕθνΚΤ των τιμών του προηγούμενου μήνα αναφοράς. Ενδέχεται επίσης να υπάρξουν αναθεωρήσεις όσον αφορά στοιχεία παλαιότερα εκείνων του προηγούμενου μήνα αναφοράς, π.χ. λόγω σφαλμάτων, επανακατηγοριοποιήσεων, βελτιωμένων διαδικασιών παροχής στοιχείων κ.λπ.

Εν προκειμένω οι ΕθνΚΤ εφαρμόζουν τις ακόλουθες γενικές αρχές:

α) υποβάλλουν επεξηγηματικά σημειώματα στην ΕΚΤ όταν αναθεωρούν στοιχεία για την περίοδο πριν από τον προηγούμενο μήνα αναφοράς·

β) επίσης υποβάλλουν επεξηγηματικά σημειώματα για τις αναθεωρήσεις μείζονος σημασίας·

γ) κατά τη διαβίβαση αναθεωρημένων στοιχείων λαμβάνουν υπόψη τις καθορισμένες προθεσμίες για την τακτική παροχή των στατιστικών στοιχείων επιτοκίων των ΝΧΙ. Οι έκτακτες αναθεωρήσεις υποβάλλονται εκτός των μηνιαίων περιόδων παραγωγής στατιστικών στοιχείων.

▼M3

Άρθρο 17α

Στατιστικά στοιχεία λογιστικής κατάστασης και επιτοκίων επιμέρους ΝΧΙ

1. Εμβέλεια παροχής στοιχείων

Οι ΕθνΚΤ παρέχουν επιμέρους στατιστικά στοιχεία της λογιστικής κατάστασης και των επιτοκίων των ΝΧΙ, τα οποία συλλέγουν με βάση τους κανονισμούς (ΕΕ) αριθ. 1071/2013 (ΕΚΤ/2013/33) και (ΕΕ) αριθ. 1072/2013 (ΕΚΤ/2013/34), για επιλεγμένα πιστωτικά ιδρύματα της ζώνης του ευρώ σύμφωνα με τους πίνακες 1, 2 και 3 του μέρους 15Α του παραρτήματος II. Η σύνθεση της ομάδας πιστωτικών ιδρυμάτων της ζώνης του ευρώ που καλύπτεται από την παροχή στοιχείων αποφασίζεται από το διοικητικό συμβούλιο και κοινοποιείται στις ΕθνΚΤ παροχής στοιχείων. Η ομάδα περιλαμβάνει επίσης ομίλους ομοιογενών πιστωτικών ιδρυμάτων (π.χ. πιστωτικούς συνεταιρισμούς ή ταμιευτήρια) για τα οποία τα στοιχεία θα διαβιβάζονται σε συγκεντρωτική βάση. Η ΕΚΤ μπορεί να ανταλλάσσει τα στοιχεία αυτά εντός του Ευρωσυστήματος σύμφωνα με τον κανονισμό (ΕΚ) αριθ. 2533/98.

Το διοικητικό συμβούλιο αποφασίζει για τυχόν τροποποιήσεις στην ανταλλαγή δεδομένων και μεταβολές στη σύνθεση της ομάδας βάσει γνωμοδότησης της επιτροπής στατιστικής αναφορικά με τις στατιστικές και διοικητικές επιπτώσεις της παροχής στοιχείων. Οι εν λόγω αποφάσεις του κοινοποιούνται στις ΕθνΚΤ παροχής στοιχείων.

Η σύνθεση της ομάδα μπορεί ακόμη να υπόκειται σε λιγότερο σημαντικές τροποποιήσεις σχετιζόμενες με τα ακόλουθα γεγονότα:

α) διευρύνσεις της ζώνης του ευρώ, προκειμένου να συμπεριληφθούν πιστωτικά ιδρύματα κάτοικοι των νέων κρατών μελών της ζώνης του ευρώ·

β) μεταβολές στον πληθυσμό των ΝΧΙ που οφείλονται, για παράδειγμα, στην έξοδο ιδρυμάτων από τον τομέα, σε συγχωνεύσεις και εξαγορές και σε άλλες εταιρικές αναδιοργανώσεις· και

γ) μεταβολές στον πραγματικό πληθυσμό παροχής στοιχείων λογιστικής κατάστασης και επιτοκίων ΝΧΙ που οφείλονται σε παρεκκλίσεις ή συστήματα δειγματοληψίας που εφαρμόζουν οι ΕθνΚΤ.

Με την παρούσα το διοικητικό συμβούλιο εξουσιοδοτεί την εκτελεστική επιτροπή να αποφασίζει επί λιγότερο σημαντικών τροποποιήσεων στη σύνθεση της ομάδας. Η εκτελεστική επιτροπή με τη σειρά της μπορεί να εξουσιοδοτεί περαιτέρω κάποιο εκ των μελών της. Κάθε τέτοια απόφαση επί λιγότερο σημαντικών τροποποιήσεων πρέπει να βασίζεται σε γνωμοδότηση της Γενικής Διεύθυνσης Στατιστικής της ΕΚΤ, σε συντονισμό με τις οικείες ΕθνΚΤ. Το διοικητικό συμβούλιο ενημερώνεται για τις αλλαγές αυτές σε τακτική βάση.

Οι ΕθνΚΤ διασφαλίζουν την ορθή καταχώριση των πληροφοριών σχετικά με την ομάδα στη βάση δεδομένων του μητρώου ιδρυμάτων και συνδεδεμένων επιχειρήσεων (Register of Institutions and Affiliates Database — RIAD), σύμφωνα με το παράρτημα V. Οι ίδιες προβαίνουν στις αναγκαίες τροποποιήσεις των πληροφοριών που είναι καταχωρισμένες στη RIAD κάθε φορά που μεταβάλλεται η σύνθεση της ομάδας.

Το σύστημα παροχής στοιχείων για τα επιμέρους στοιχεία της λογιστικής κατάστασης καλύπτει ανεξόφλητα ποσά (υπόλοιπα) του τέλους του μήνα και του τέλους του τριμήνου και, προκειμένου για επιλεγμένους δείκτες, επιπρόσθετες σειρές που αφορούν πληροφορίες για μεταβολές εννοιολογικού περιεχομένου σε ανεξόφλητα υπόλοιπα οι οποίες δεν προκύπτουν από συναλλαγές, (εφεξής «βοηθητικές σειρές»). Στην περίπτωση των δανείων παρέχονται πρόσθετες πληροφορίες σχετικά με τις καθαρές ροές δανείων που έχουν τιτλοποιηθεί ή με άλλο τρόπο μεταβιβαστεί. Όσον αφορά τα στατιστικά στοιχεία επιτοκίων επιμέρους ΝΧΙ, η διαβίβαση καλύπτει μηνιαία επιτόκια ανεξόφλητων υπολοίπων και νέων εργασιών, καθώς και των αντίστοιχων όγκων νέων εργασιών. Οι απαιτήσεις σχετίζονται με καταθέσεις και δάνεια σε ευρώ που αφορούν νοικοκυριά και μη χρηματοοικονομικές εταιρείες κατοίκους της ζώνης του ευρώ. Για περισσότερες λεπτομέρειες σχετικά με τις απαιτήσεις παροχής στοιχείων βλέπε το μέρος 15Α του παραρτήματος II.

Για την παροχή στοιχείων όσον αφορά ομίλους πιστωτικών Ιδρυμάτων ισχύουν οι ακόλουθες διατάξεις:

α) οι δείκτες ανεξόφλητων υπολοίπων και βοηθητικών σειρών της λογιστικής κατάστασης υπολογίζονται ως το άθροισμα των επιμέρους θέσεων των μελών του ομίλου·

β) τα επιτόκια υπολογίζονται ως σταθμικοί μέσοι, ενώ ο όγκος του ομίλου υπολογίζεται ως το άθροισμα των επιμέρους όγκων. Εάν η ΕθνΚΤ συλλέγει τα στοιχεία του ομίλου ανά ίδρυμα, οι μέσοι των επιτοκίων θα καλύπτουν μόνο τα ιδρύματα που περιλαμβάνονται στο εθνικό δείγμα επιτοκίων ΝΧΙ και δεν υπόκεινται σε παρεκκλίσεις· η ίδια προσέγγιση εφαρμόζεται και στους όγκους του ομίλου.

Όλα τα στοιχεία είναι υποχρεωτικά, αν και για την υποβολή των βοηθητικών σειρών ισχύουν ειδικές διατάξεις, σύμφωνα με τα προβλεπόμενα στο μέρος 15Α του παραρτήματος II.

2. Συχνότητα και προθεσμίες παροχής στοιχείων

Οι ΕθνΚΤ παρέχουν τις εν λόγω στατιστικές πληροφορίες σύμφωνα με το ετήσιο χρονοδιάγραμμα που καθορίζει η ΕΚΤ και το οποίο τους γνωστοποιεί έως το τέλος του Σεπτεμβρίου κάθε έτους.

3. Πολιτική αναθεωρήσεων

Κατά την υποβολή αναθεωρήσεων στο πλαίσιο των στατιστικών λογιστικής κατάστασης και επιτοκίων επιμέρους ΝΧΙ οι ΕθνΚΤ υιοθετούν την ίδια προσέγγιση που ακολουθούν για τους σκοπούς της διαβίβασης συγκεντρωτικών στοιχείων κατά τα οριζόμενα στα άρθρα 3 παράγραφος 3 και 17 παράγραφος 5 της παρούσας κατευθυντήριας γραμμής.

4. Έλεγχοι της εσωτερικής συνοχής των στοιχείων

Πριν από τη διαβίβαση στοιχείων στην ΕΚΤ, οι ΕθνΚΤ επαληθεύουν την εσωτερική συνοχή τους βάσει των ελέγχων που καθορίζει και διαχειρίζεται η ΕΚΤ.

5. Παροχή πληροφοριών σχετικά με εθνικές ιδιαιτερότητες και ασυνήθιστες εξελίξεις που αφορούν στοιχεία

Οι ΕθνΚΤ παρέχουν όλες τις πληροφορίες που είναι απαραίτητες για τη διευκόλυνση της επαλήθευσης των παρεχόμενων στοιχείων και την υποστήριξη της ανάλυσή τους. Παρέχουν ιδίως πληροφορίες που αφορούν:

α) τις ιδιαιτερότητες των πιστωτικών ιδρυμάτων που περιλαμβάνονται στην ομάδα σε εθνικό επίπεδο σχετικά με: i) τις παρεκκλίσεις, τη δειγματοληψία και τη χρήση της ομαδικής παροχής στοιχείων, ii) το επιχειρηματικό μοντέλο, π.χ. τη χρήση ανοικτών πωλήσεων, και iii) τη δομή του ισολογισμού, π.χ. τη σημασία των θέσεων υπό τα λοιπά στοιχεία του ενεργητικού ή του παθητικού·

β) τις πρακτικές παροχής στοιχείων για τις βοηθητικές σειρές όσον αφορά επιμέρους στοιχεία της λογιστικής κατάστασης·

γ) συγχωνεύσεις και εξαγορές ή λοιπές εταιρικές αναδιοργανώσεις και μείζονες εφάπαξ πράξεις που επηρεάζουν τη σύνθεση της ομάδας πιστωτικών ιδρυμάτων.

Οι ΕθνΚΤ παρέχουν τις πληροφορίες κατά προτίμηση κατά τον χρόνο της διαβίβασης των στοιχείων και σε κάθε περίπτωση πριν από τη λήξη της παραγωγής στοιχείων. Η ΕΚΤ μεταχειρίζεται τις παρεχόμενες πληροφορίες λαμβάνοντας δεόντως υπόψη το εφαρμοστέο καθεστώς εμπιστευτικότητας.

▼B

Άρθρο 18

Στατιστικές πληρωμών

1. Εμβέλεια παροχής στοιχείων

Οι ΕθνΚΤ παρέχουν στην ΕΚΤ πληροφορίες για τους σκοπούς κατάρτισης στατιστικών πληρωμών σύμφωνα με το παράρτημα III του κανονισμού (ΕΕ) αριθ. 1409/2013 (ΕΚΤ/2013/43) και το δέκατο έκτο μέρος του παραρτήματος II της παρούσας κατευθυντήριας γραμμής. Εν προκειμένω περιλαμβάνονται, μεταξύ άλλων, τα ακόλουθα:

α) πληροφορίες για τον αριθμό ιδρυμάτων, λογαριασμών πληρωμής, καρτών πληρωμών, τερματικών, συμμετεχόντων σε συστήματα πληρωμών και για επιλεγμένα στοιχεία της λογιστικής κατάστασης, οι οποίες παρέχονται για όλα τα στοιχεία των πινάκων 1, 2, 3 και 6 του παραρτήματος III του κανονισμού και των πινάκων 1, 2 και 5 του δέκατου έκτου μέρους του παραρτήματος II. Τα εν λόγω στατιστικά στοιχεία υπολοίπων αναφέρονται σε αριθμητικά μεγέθη του τέλους της περιόδου, εκτός από το στοιχείο του πίνακα 1 του δέκατου έκτου μέρους του παραρτήματος II που αναφέρεται στον μέσο όρο της τελευταίας περιόδου τήρησης ελάχιστων αποθεματικών·

β) πληροφορίες για τις συναλλαγές πληρωμής κατά μέσο πληρωμής, τερματικό και/ή σύστημα των πινάκων 4, 5, και 7 του παραρτήματος III του κανονισμού και των πινάκων 3, 4, 6 και 7 του δέκατου έκτου μέρους του παραρτήματος II, οι οποίες παρέχονται ως ακαθάριστες ροές, δηλ. σύνολα, για τη συγκεκριμένη περίοδο.

2. Συχνότητα και προθεσμίες παροχής στοιχείων

Οι σειρές στοιχείων παρέχονται στην ΕΚΤ μία φορά ετησίως, έως το τέλος Μαΐου κάθε έτους, και αφορούν το προηγούμενο ημερολογιακό έτος. Οι αναφερόμενοι στο κανονισμό (ΕΕ) αριθ. 1409/2013 (ΕΚΤ/2013/43) δείκτες παρέχονται σε ετήσια βάση. Τα πρόσθετα στοιχεία που απαιτούνται βάσει των διατάξεων του δέκατου έκτου μέρους του παραρτήματος II μπορούν να παρέχονται ανά μήνα, τρίμηνο ή έτος, σύμφωνα με τα ειδικώς οριζόμενα στους οικείους πίνακες.

Ελλείψει πραγματικών στοιχείων όσον αφορά τους πίνακες της παρούσας κατευθυντήριας γραμμής, οι ΕθνΚΤ είτε απαιτούν την παροχή σχετικών πρόσθετων πληροφοριών από τις μονάδες παροχής στοιχείων είτε χρησιμοποιούν εκτιμήσεις ή προσωρινά στοιχεία. Κάθε ΕθνΚΤ καθορίζει τη μεθοδολογία που θα χρησιμοποιείται για τη διαμόρφωση των εκτιμήσεων, ανάλογα με τις ιδιαιτερότητες της οικείας χώρας. Εφόσον συντρέχει περίπτωση, οι ΕθνΚΤ διαβιβάζουν επεξηγηματικά σημειώματα με διευκρινίσεις σχετικά με την εφαρμοζόμενη μέθοδο.

3. Πολιτική αναθεωρήσεων

Κατά την αναθεώρηση των παρεχόμενων στοιχείων οι ΕθνΚΤ εφαρμόζουν τις ακόλουθες γενικές αρχές:

α) στη διάρκεια όλων των τακτικών ετήσιων διαβιβάσεων στοιχείων, πέραν των στοιχείων της τελευταίας περιόδου, αποστέλλονται και τακτικές αναθεωρήσεις των στοιχείων του προηγούμενου έτους, καθώς και έκτακτες αναθεωρήσεις, όπου κρίνονται απαραίτητες·

β) έκτακτες αναθεωρήσεις οι οποίες βελτιώνουν σημαντικά την ποιότητα των στοιχείων μπορούν να αποστέλλονται και στη διάρκεια του έτους, κατόπιν έγκρισης της ΕΚΤ.

4. Επεξηγηματικά σημειώματα

Οι ΕθνΚΤ διαβιβάζουν στην ΕΚΤ επεξηγηματικά σημειώματα, στα οποία εξηγούν τυχόν παρεκκλίσεις από τις υποχρεώσεις παροχής στοιχείων και διαρθρωτικές μεταβολές εννοιολογικού περιεχομένου, συμπεριλαμβανομένης της επίδρασης των ανωτέρω στα στοιχεία.

Άρθρο 19

Στατιστικά στοιχεία για το ενεργητικό και το παθητικό των επενδυτικών οργανισμών

1. Εμβέλεια παροχής στοιχείων

α) Γενικά

Οι ΕθνΚΤ παρέχουν στατιστικές πληροφορίες για το ενεργητικό και το παθητικό των ΕΟ σύμφωνα με το δέκατο έβδομο μέρος του παραρτήματος II, για καθέναν από τους ακόλουθους υποτομείς, οι οποίοι ταξινομούνται με βάση τη φύση της επένδυσης: μετοχικά αμοιβαία κεφάλαια, ομολογιακά αμοιβαία κεφάλαια, μεικτά αμοιβαία κεφάλαια, αμοιβαία κεφάλαια ακίνητης περιουσίας, αμοιβαία κεφάλαια αντιστάθμισης κινδύνου (hedge funds) και λοιπά αμοιβαία κεφάλαια. Καθένας από τους ανωτέρω υποτομείς αναλύεται περαιτέρω σε αμοιβαία κεφάλαια ανοιχτού και κλειστού τύπου, ανάλογα δηλαδή με το είδος του ΕΟ. Για τους σκοπούς της ανάλυσης των ΕΟ με βάση τη φύση της επένδυσης, τα αμοιβαία κεφάλαια που επενδύουν κατά κύριο λόγο σε μετοχές ή μερίδια αμοιβαίων κεφαλαίων (funds of funds) ταξινομούνται στην κατηγορία των τελευταίων αυτών αμοιβαίων κεφαλαίων.

Οι ως άνω υποχρεώσεις καλύπτουν τα υπόλοιπα του τέλους του μήνα και του τέλους του τριμήνου, μηνιαία και τριμηνιαία στοιχεία διορθώσεων ροών, καθώς και μηνιαίες πληροφορίες για τις νέες εκδόσεις/πωλήσεις και εξοφλήσεις μετοχών ή μεριδίων επενδυτικών οργανισμών.

Όλα τα στοιχεία που αφορούν υπόλοιπα του τέλους του μήνα και μηνιαίες διορθώσεις ροών παρέχονται και για τον υποτομέα των διαπραγματεύσιμων αμοιβαίων κεφαλαίων (ΔΑΚ), ως «εκ των οποίων» θέση του στοιχείου «σύνολο αμοιβαίων κεφαλαίων».

Εφόσον υπάρχουν διαθέσιμα στοιχεία, ακόμη και με βάση τις ακριβέστερες δυνατές εκτιμήσεις, παρέχονται επίσης στοιχεία υπολοίπων του τέλους του τριμήνου και τριμηνιαίες διορθώσεις ροών για τον υποτομέα των ιδιωτικών επενδυτικών κεφαλαίων (περιλαμβανομένων και των αμοιβαίων κεφαλαίων επιχειρηματικών συμμετοχών) ως «εκ των οποίων» θέση του στοιχείου «σύνολο αμοιβαίων κεφαλαίων».

β) Διορθώσεις ροών

Οι ΕθνΚΤ παρέχουν στην ΕΚΤ τα στοιχεία για τις διορθώσεις λόγω αναπροσαρμογών αξίας που οφείλονται σε μεταβολές των τιμών και των συναλλαγματικών ισοτιμιών χωριστά από τα στοιχεία για τις διορθώσεις επανακατηγοριοποίησης, κατά τα οριζόμενα στο δέκατο έβδομο μέρος του παραρτήματος II και σύμφωνα με το παράρτημα IV.

Ο υπολογισμός των στοιχείων για τις χρηματοοικονομικές συναλλαγές, κατά συνέπεια και για τις διορθώσεις, διενεργείται σύμφωνα με το ΕΣΛ 2010. Η εν λόγω διαδικασία αναφέρεται ως «μέθοδος του ΕΣΛ 2010». Σύμφωνα με τα οριζόμενα στον κανονισμό (ΕΕ) αριθ. 1073/2013 (ΕΚΤ/2013/38), οι ΕθνΚΤ μπορούν να παρεκκλίνουν από τις διατάξεις του ΕΣΛ 2010 λόγω των αποκλινουσών εθνικών πρακτικών. Όταν υπάρχουν πληροφορίες υπολοίπων ανά τίτλο, η εξαγωγή στοιχείων για τις διορθώσεις λόγω αναπροσαρμογών αξίας μπορεί να διενεργείται βάσει μιας κοινής μεθόδου του Ευρωσυστήματος, και συγκεκριμένα της μεθόδου εξαγωγής ροών που αναφέρεται στο τέταρτο μέρος του παραρτήματος IV.

γ) Μετοχές στον κομιστή

Εάν τα στοιχεία για τις μετοχές στον κομιστή που παρέχουν οι ΕΟ, τα ΝΧΙ και/ή οι ΛΕΧΟ βάσει του παραρτήματος I του κανονισμού (ΕΕ) αριθ. 1073/2013 (ΕΚΤ/2013/38) είναι ελλιπή ή δεν είναι ακόμη διαθέσιμα, οι ΕθνΚΤ υποβάλλουν τα εν λόγω στοιχεία με βάση τις ακριβέστερες δυνατές εκτιμήσεις, σύμφωνα με τη γεωγραφική και την κατά τομέα ανάλυση του πίνακα 1 του δέκατου έβδομου μέρους του παραρτήματος II.

δ) Ανάλυση του τομέα αντισυμβαλλομένου «ασφαλιστικές εταιρείες και συνταξιοδοτικά ταμεία» σε δύο τομείς αντισυμβαλλομένου: «ασφαλιστικές εταιρείες» και «συνταξιοδοτικά ταμεία»

Στον βαθμό που υπάρχουν διαθέσιμα στοιχεία, ακόμη και με βάση τις ακριβέστερες δυνατές εκτιμήσεις και εφόσον δεν θεωρούνται ασήμαντα, οι ΕθνΚΤ παρέχουν σε τριμηνιαία βάση χωριστές πληροφορίες για τους τομείς αντισυμβαλλομένου «ασφαλιστικές εταιρείες» και «συνταξιοδοτικά ταμεία», σύμφωνα με τον πίνακα 1 του δέκατου έβδομου μέρους του παραρτήματος II.

ε) ΔΑΚ αναλυόμενα σε «ΔΑΚ σύνθετης μορφής» και «παραδοσιακά ΔΑΚ»

Μόλις καταστεί διαθέσιμος από την Ευρωπαϊκή Αρχή Κινητών Αξιών και Αγορών (ΕΑΚΑΑ) κατάλληλος ορισμός για τις επιμέρους κατηγορίες στις οποίες αναλύονται τα ΔΑΚ, δηλ. «ΔΑΚ σύνθετης μορφής» και «παραδοσιακά ΔΑΚ», θα απαιτούνται για τις εν λόγω κατηγορίες υπόλοιπα τέλους μήνα και μηνιαίες διορθώσεις ροών. Η ΕΚΤ ελέγχει τακτικά εάν κατέστη διαθέσιμος ο εν λόγω ορισμός και, εφόσον συντρέχει περίπτωση, καθορίζει τα απαιτούμενα συστήματα παροχής στοιχείων.

2. Συχνότητα και προθεσμίες παροχής στοιχείων

Οι ΕθνΚΤ παρέχουν στην ΕΚΤ τα μηνιαία και τριμηνιαία στοιχεία για τους ΕΟ έως το πέρας των εργασιών της εικοστής όγδοης εργάσιμης ημέρας από το τέλος του μήνα/τριμήνου αναφοράς.

3. Πολιτική αναθεωρήσεων

Όσον αφορά τις αναθεωρήσεις των μηνιαίων και τριμηνιαίων στοιχείων, ισχύουν οι ακόλουθοι γενικοί κανόνες:

α) οι αναθεωρήσεις αποβλέπουν στη διασφάλιση της συνοχής ανάμεσα στα μηνιαία και τριμηνιαία στοιχεία·

β) στη διάρκεια των περιόδων τακτικής παραγωγής στατιστικών στοιχείων, δηλ. από την εικοστή όγδοη εργάσιμη ημέρα από το τέλος του μήνα/τριμήνου αναφοράς έως την ημέρα αναδιαβίβασης των στοιχείων στις ΕθνΚΤ, οι ΕθνΚΤ μπορούν να προβαίνουν σε αναθεώρηση των στοιχείων που ανάγονται στο προηγούμενο τρίμηνο αναφοράς, στο δίμηνο που προηγείται αυτού, καθώς και στους μήνες που έπονται του προηγούμενου τριμήνου αναφοράς·

γ) εκτός των περιόδων τακτικής παραγωγής στατιστικών στοιχείων, οι ΕθνΚΤ μπορούν να αναθεωρούν επίσης στοιχεία αναγόμενα σε περιόδους αναφοράς προγενέστερες του διμήνου πριν από το προηγούμενο τρίμηνο αναφοράς, π.χ. λόγω σφαλμάτων, επανακατηγοριοποιήσεων ή βελτιωμένων διαδικασιών παροχής στοιχείων.

4. Παρεκκλίσεις και αναγωγή

Όταν χορηγούν παρεκκλίσεις στους μικρότερους ΕΟ σύμφωνα με το άρθρο 8 παράγραφος 1 του κανονισμού (ΕΕ) αριθ. 1073/2013 (ΕΚΤ/2013/38), και προκειμένου να διασφαλίζεται η ποιότητα των στατιστικών στοιχείων για τους ΕΟ της ζώνης του ευρώ, οι ΕθνΚΤ προβαίνουν σε αναγωγή των μηνιαίων και τριμηνιαίων στοιχείων που καταρτίζουν και παρέχουν στην ΕΚΤ, έτσι ώστε να επιτυγχάνεται κάλυψη 100 % όσον αφορά τους συγκεκριμένους ΕΟ.

Οι ΕθνΚΤ μπορούν να επιλέγουν τη διαδικασία αναγωγής για την επίτευξη 100 % κάλυψης, υπό την προϋπόθεση ότι πληρούνται οι ακόλουθοι ελάχιστοι κανόνες:

α) όσον αφορά τα στοιχεία μη διαθέσιμων αναλύσεων, οι εκτιμήσεις εξάγονται με την εφαρμογή συντελεστών οι οποίοι βασίζονται στον αντίστοιχο υποτομέα επενδυτικών οργανισμών· εάν, για παράδειγμα, ένα ανοιχτού τύπου ομολογιακό αμοιβαίο κεφάλαιο εμπίπτει στους μικρούς ΕΟ και συλλέγονται στοιχεία μόνο για μετοχές/μερίδια έκδοσης ΕΟ, οι μη διαθέσιμες αναλύσεις προκύπτουν με βάση τη διάρθρωση της κατηγορίας των ανοιχτού τύπου ομολογιακών αμοιβαίων κεφαλαίων·

β) δεν εξαιρείται εντελώς κανένας υποτομέας επενδυτικών οργανισμών, π.χ. ανοιχτού τύπου αμοιβαία κεφάλαια ακίνητης περιουσίας, κλειστού τύπου αμοιβαία κεφάλαια ακίνητης περιουσίας κ.λπ.

Σύμφωνα με το άρθρο 8 παράγραφος 2 του κανονισμού (ΕΕ) αριθ. 1073/2013 (ΕΚΤ/2013/38), είναι δυνατή η χορήγηση παρεκκλίσεων σε ΕΟ οι οποίοι, βάσει των οικείων εθνικών λογιστικών κανόνων, αποτιμούν τα στοιχεία του ενεργητικού τους με συχνότητα μικρότερη του τριμήνου. Παρά τις εν λόγω παρεκκλίσεις, τα μηνιαία και τριμηνιαία στατιστικά στοιχεία για τους ΕΟ που παρέχουν οι ΕθνΚΤ στην ΕΚΤ περιέχουν πάντοτε στοιχεία που σχετίζονται με τους συγκεκριμένους ΕΟ.

5. Εξαγωγή συγκεντρωτικών στοιχείων

Οι ΕθνΚΤ εξάγουν τα συγκεντρωτικά τριμηνιαία στοιχεία για το ενεργητικό και το παθητικό των υποτομέων ΕΟ σύμφωνα με τον πίνακα 1 του δέκατου έβδομου μέρους του παραρτήματος II, ως ακολούθως:

α) Όσον αφορά τίτλους με δημοσίως διαθέσιμο κωδικό αναγνώρισης, οι ΕθνΚΤ αντιστοιχίζουν τις πληροφορίες που παρέχονται ανά τίτλο με τις πληροφορίες που αντλούν από την κεντρική βάση δεδομένων για τίτλους (Centralised Securities Database, εφεξής «CSDB»), την οποία χρησιμοποιούν ως κύρια βάση δεδομένων αναφοράς. Οι αντιστοιχισμένες πληροφορίες ανά τίτλο χρησιμοποιούνται για τον υπολογισμό της αξίας του ενεργητικού και του παθητικού σε ευρώ και για την εξαγωγή των απαραίτητων αναλύσεων για κάθε μεμονωμένο τίτλο των ΕΟ. Εάν στην CSDB δεν υπάρχουν ούτε οι κωδικοί αναγνώρισης ούτε οι απαιτούμενες πληροφορίες για την κατάρτιση των στοιχείων για το ενεργητικό και το παθητικό σύμφωνα με τον πίνακα 1 του δέκατου έβδομου μέρους του παραρτήματος II, οι ΕθνΚΤ προβαίνουν σε εκτίμηση των μη διαθέσιμων στοιχείων. Κάθε ΕθνΚΤ μπορεί επίσης, για τους τίτλους που δεν έχουν δημοσίως διαθέσιμο κωδικό αναγνώρισης, να συλλέγει πληροφορίες ανά τίτλο χρησιμοποιώντας τους εσωτερικούς της κωδικούς αναγνώρισης.

β) Οι ΕθνΚΤ προβαίνουν σε συγκέντρωση των εξαγόμενων σύμφωνα με το στοιχείο α) στοιχείων για τίτλους και τα προσθέτουν στις παρεχόμενες πληροφορίες που αφορούν τίτλους οι οποίοι δεν διαθέτουν δημοσίως διαθέσιμο κωδικό αναγνώρισης, με σκοπό την παραγωγή συγκεντρωτικών μεγεθών για: i) χρεόγραφα με ανάλυση κατά διάρκεια, νόμισμα και αντισυμβαλλόμενο, ii) συμμετοχικούς τίτλους και μετοχές/μερίδια επενδυτικών οργανισμών με ανάλυση κατά μέσο και αντισυμβαλλόμενο, και iii) το σύνολο των μετοχών/μεριδίων έκδοσης ΕΟ.

γ) Οι ΕθνΚΤ εξάγουν τις απαιτούμενες στατιστικές πληροφορίες σχετικά με το ενεργητικό και το παθητικό των ΕΟ προσθέτοντας τα στοιχεία για τίτλους που εξάγονται σύμφωνα με το στοιχείο β) στα στοιχεία του ενεργητικού και παθητικού πλην των τίτλων, τα οποία συλλέγουν από τους επιμέρους ΕΟ κατοίκους.

δ) Οι ΕθνΚΤ προβαίνουν σε συγκέντρωση των στοιχείων για το ενεργητικό και το παθητικό όλων των ΕΟ κατοίκων του οικείου κράτους μέλους που ανήκουν στον ίδιο υποτομέα.

Τα παραπάνω ισχύουν και στην περίπτωση που οι ΕθνΚΤ συλλέγουν στοιχεία για το ενεργητικό και το παθητικό των ΕΟ σε μηνιαία βάση σύμφωνα με το άρθρο 5 παράγραφος 2 του κανονισμού (ΕΕ) αριθ. 1073/2013 (ΕΚΤ/2013/38).

6. Εκτίμηση μηνιαίων στοιχείων

Σύμφωνα με το άρθρο 5 παράγραφος 1 στοιχείο β) του κανονισμού (ΕΕ) αριθ. 1073/2013 (ΕΚΤ/2013/38), οι ΕθνΚΤ συλλέγουν στοιχεία για μετοχές/μερίδια έκδοσης ΕΟ σε μηνιαία βάση. Για τους μήνες αναφοράς που δεν αποτελούν μήνες του τέλους του τριμήνου, οι ΕθνΚΤ διαμορφώνουν εκτιμήσεις όσον αφορά τα μηνιαία στοιχεία για το ενεργητικό και το παθητικό των ΕΟ πλην των μετοχών/μεριδίων έκδοσης των ΕΟ, βάσει των συλλεχθέντων μηνιαίων και τριμηνιαίων στοιχείων, εκτός εάν τα στοιχεία συλλέγονται σε μηνιαία βάση σύμφωνα με το άρθρο 5 παράγραφος 2 του κανονισμού (ΕΕ) αριθ. 1073/2013 (ΕΚΤ/2013/38).

Όπου αυτό είναι δυνατό, οι ΕθνΚΤ διαμορφώνουν εκτιμήσεις σε επίπεδο μεμονωμένων επενδυτικών οργανισμών. Εναλλακτικά, μπορούν να διαμορφώνουν εκτιμήσεις ανά υποτομέα ΕΟ ή να ζητούν από την ΕΚΤ να προβεί στη διαμόρφωση των εκτιμήσεων. Στην τελευταία αυτή περίπτωση, η ΕΚΤ μπορεί να ζητά συμπληρωματικές πληροφορίες, π.χ. στοιχεία ανά επενδυτικό οργανισμό ή ανά τίτλο.

7. Μέθοδοι αποτίμησης και/ή λογιστικοί κανόνες

Οι μέθοδοι αποτίμησης και/ή οι λογιστικοί κανόνες του κανονισμού (ΕΕ) αριθ. 1073/2013 (ΕΚΤ/2013/38) ισχύουν και στην περίπτωση παροχής στοιχείων για τους ΕΟ από τις ΕθνΚΤ στην ΕΚΤ. Πάντως, όσον αφορά τα στοιχεία που συνεπάγονται δεδουλευμένους τόκους εφαρμόζονται οι ακόλουθοι κανόνες:

α) στο στοιχείο «χρεόγραφα» περιλαμβάνονται δεδουλευμένοι τόκοι·

β) στα στοιχεία «απαιτήσεις από καταθέσεις και δάνεια» και «ληφθέντα δάνεια και καταθέσεις» δεν περιλαμβάνονται δεδουλευμένοι τόκοι, οι οποίοι καταγράφονται στα λοιπά στοιχεία ενεργητικού/παθητικού.

8. Επεξηγηματικά σημειώματα

Οι ΕθνΚΤ υποβάλλουν επεξηγηματικά σημειώματα στα οποία εξηγούν τους λόγους διενέργειας αναθεωρήσεων μείζονος σημασίας. Επίσης, διαβιβάζουν στην ΕΚΤ επεξηγηματικά σημειώματα για τις διορθώσεις επανακατηγοριοποίησης, καθώς και για τις αναθεωρήσεις του άρθρου 19 παράγραφος 3 στοιχείο γ).

9. Ομαδική παροχή στοιχείων

Οι ΕθνΚΤ μπορούν, σύμφωνα με τα προβλεπόμενα στο άρθρο 4 παράγραφος 3 του κανονισμού (ΕΕ) αριθ. 1073/2013 (ΕΚΤ/2013/38), να επιτρέπουν στους ΕΟ να παρέχουν στοιχεία για το ενεργητικό και το παθητικό τους ως ομάδα, υπό την προϋπόθεση ότι η πρακτική αυτή παράγει αποτελέσματα παρόμοια με εκείνα της παροχής στοιχείων ανά επενδυτικό οργανισμό. Οι ΕΟ που παρέχουν στοιχεία ως ομάδα ανήκουν στον ίδιο υποτομέα, π.χ. κλειστού τύπου αμοιβαία κεφάλαια ακίνητης περιουσίας ή ανοιχτού τύπου αμοιβαία κεφάλαια ακίνητης περιουσίας.

Άρθρο 20

Στατιστικά στοιχεία για το ενεργητικό και το παθητικό των ΧΡΕΣ

1. Εμβέλεια παροχής στοιχείων

Οι ΕθνΚΤ καταρτίζουν και παρέχουν χωριστές συγκεντρωτικές στατιστικές πληροφορίες για τα στοιχεία του ενεργητικού και του παθητικού των ΧΡΕΣ, σύμφωνα με το δέκατο όγδοο μέρος του παραρτήματος II. Υποβάλλονται στοιχεία για τις ακόλουθες τέσσερεις υποκατηγορίες: α) ΧΡΕΣ που μετέχουν σε παραδοσιακές τιτλοποιήσεις, β) ΧΡΕΣ που μετέχουν σε τιτλοποιήσεις σύνθετης μορφής, γ) ΧΡΕΣ που μετέχουν σε τιτλοποιήσεις που συνδέονται με ασφαλιστήρια συμβόλαια ή ασφαλιστικούς κινδύνους, και δ) λοιπές ΧΡΕΣ.

Οι ως άνω υποχρεώσεις περιλαμβάνουν στοιχεία για ανεξόφλητα υπόλοιπα, χρηματοοικονομικές συναλλαγές και διαγραφές/υποτιμήσεις τα οποία παρέχονται σε τριμηνιαία βάση.

Οι ΕθνΚΤ μπορούν να υποβάλλουν στην ΕΚΤ τα απαιτούμενα στοιχεία για τις διαγραφές/υποτιμήσεις με τη μέγιστη δυνατή επιμέλεια.

2. Συχνότητα και προθεσμίες παροχής στοιχείων

Οι ΕθνΚΤ παρέχουν στην ΕΚΤ στοιχεία για τα ανεξόφλητα υπόλοιπα, τις χρηματοοικονομικές συναλλαγές και τις διαγραφές/υποτιμήσεις των ΧΡΕΣ σε τριμηνιαία βάση, έως το πέρας των εργασιών της εικοστής όγδοης εργάσιμης ημέρας από το τέλος του τριμήνου στο οποίο ανάγονται τα στοιχεία.

3. Πολιτική αναθεωρήσεων

Όσον αφορά τις αναθεωρήσεις των τριμηνιαίων στοιχείων, ισχύουν οι ακόλουθοι γενικοί κανόνες:

α) στη διάρκεια των περιόδων τακτικής παραγωγής στατιστικών στοιχείων, δηλ. από την εικοστή όγδοη εργάσιμη ημέρα από το τέλος του τριμήνου αναφοράς έως την παραμονή της αναδιαβίβασης των στοιχείων στις ΕθνΚΤ, οι ΕθνΚΤ μπορούν να προβαίνουν σε αναθεώρηση των στοιχείων που ανάγονται στο προηγούμενο τρίμηνο αναφοράς·

β) εκτός των περιόδων τακτικής παραγωγής στατιστικών στοιχείων, οι ΕθνΚΤ μπορούν να αναθεωρούν επίσης στοιχεία αναγόμενα σε περιόδους αναφοράς προγενέστερες του προηγούμενου τριμήνου αναφοράς, π.χ. λόγω σφαλμάτων, επανακατηγοριοποιήσεων ή βελτιωμένων διαδικασιών παροχής στοιχείων·

γ) οι αναθεωρήσεις στοιχείων που παρέχονται με βάση τον κανονισμό (ΕΕ) αριθ. 1071/2013 (ΕΚΤ/2013/33) σχετικά με δάνεια των οποίων αρχικός δικαιούχος και διαχειριστής είναι ΝΧΙ της ζώνης του ευρώ, εφόσον είναι συναφείς, περιλαμβάνονται στα στατιστικά στοιχεία των ΧΡΕΣ σύμφωνα με τις διατάξεις των στοιχείων α) και β).

4. Μέθοδοι κατάρτισης στοιχείων

Προκειμένου να εκπληρώνουν τις υποχρεώσεις παροχής στατιστικών στοιχείων από τις οποίες απαλλάσσονται οι ΧΡΕΣ σύμφωνα με το άρθρο 5 παράγραφος 1 στοιχείο γ) του κανονισμού (ΕΕ) αριθ. 1075/2013 (ΕΚΤ/2013/40), οι ΕθνΚΤ, κατόπιν διαβούλευσης με την ΕΚΤ, αποφασίζουν σχετικά με την πλέον κατάλληλη μέθοδο κατάρτισης των στοιχείων για το ενεργητικό και το παθητικό των ΧΡΕΣ, με βάση την οργάνωση των σχετικών αγορών και τη διαθεσιμότητα άλλων σχετικών στατιστικών, δημόσιων ή εποπτικών πληροφοριών.

5. Πηγές και πρότυπα ποιότητας των στοιχείων

Στην περίπτωση που οι ΕθνΚΤ εξάγουν στοιχεία για το ενεργητικό και το παθητικό των ΧΡΕΣ από άλλες πηγές στατιστικών στοιχείων, από δημόσιες πηγές, όπως εκθέσεις που προηγούνται της διάθεσης των τίτλων ή εκθέσεις επενδυτών, ή από εποπτικές πηγές στοιχείων, εφαρμόζονται τα πρότυπα ποιότητας στοιχείων που περιγράφονται κατωτέρω.

Στοιχεία τα οποία, σύμφωνα με το δέκατο όγδοο μέρος του παραρτήματος II της παρούσας κατευθυντήριας γραμμής, ανήκουν στις κύριες σειρές στοιχείων, υπόκεινται σε αυστηρά πρότυπα ποιότητας, ανάλογα με αυτά που εφαρμόζονται στα στοιχεία που παρέχονται απευθείας από τις ΧΡΕΣ βάσει του παραρτήματος I του κανονισμού (ΕΕ) αριθ. 1075/2013 (ΕΚΤ/2013/40). Για τα στοιχεία τα οποία, σύμφωνα με το δέκατο όγδοο μέρος του παραρτήματος II της παρούσας κατευθυντήριας γραμμής, ανήκουν στις μη κύριες σειρές, μπορούν να διαμορφώνονται εκτιμήσεις βάσει λιγότερο αυστηρών κριτηρίων ποιότητας, π.χ. με παρεμβολές και παρεκβολές, όταν συλλέγονται από δημόσιες ή εποπτικές πηγές με συχνότητα μικρότερη του τριμήνου και εντός χρονικού διαστήματος το οποίο εκτείνεται πέραν της εικοστής όγδοης εργάσιμης ημέρας από τη λήξη της περιόδου αναφοράς.

Οι ΕθνΚΤ ελέγχουν την ποιότητα των στοιχείων που δεν παρέχονται απευθείας από τις ΧΡΕΣ σύμφωνα με το άρθρο 5 παράγραφος 1 στοιχείο γ) του κανονισμού (ΕΕ) αριθ. 1075/2013 (ΕΚΤ/2013/40), με βάση τις πληροφορίες που καθίστανται διαθέσιμες από τις ετήσιες οικονομικές καταστάσεις. Τα αποτελέσματα των ελέγχων ποιότητας διαβιβάζονται από τις ΕθνΚΤ στην ΕΚΤ έως το τέλος Σεπτεμβρίου κάθε έτους ή το συντομότερο δυνατόν μετά το τέλος Σεπτεμβρίου, σύμφωνα με την εθνική νομική πρακτική που εφαρμόζεται στο κράτος μέλος κατοικίας της ΧΡΕΣ. Εάν από τη διασταύρωση των στοιχείων που εξάγονται σε τριμηνιαία βάση με τις ετήσιες οικονομικές καταστάσεις προκύπτει ότι αυτά δεν πληρούν υψηλά πρότυπα ποιότητας, οι ΕθνΚΤ λαμβάνουν τα απαραίτητα μέτρα προκειμένου να διασφαλίζουν ότι τα στοιχεία πληρούν τα απαραίτητα πρότυπα ποιότητας, στα οποία περιλαμβάνεται και η δυνατότητα απευθείας συλλογής στοιχείων σύμφωνα με τον κανονισμό (ΕΕ) αριθ. 1075/2013 (ΕΚΤ/2013/40).

Όταν οι ΕθνΚΤ εξάγουν στοιχεία για το ενεργητικό και το παθητικό των ΧΡΕΣ από εποπτικές πηγές στοιχείων, διασφαλίζουν ότι οι εν λόγω πηγές ακολουθούν επαρκώς τις στατιστικές έννοιες και τους στατιστικούς ορισμούς που ισχύουν στο πλαίσιο των υποχρεώσεων παροχής στοιχείων των ΧΡΕΣ. Το ίδιο ισχύει και για τα στοιχεία που εξάγονται από άλλες στατιστικές πηγές.

Όταν η CSDB ή άλλη πηγή δεδομένων για τίτλους χρησιμοποιείται ως πηγή στοιχείων για χρεόγραφα έκδοσης ΧΡΕΣ, οι ΕθνΚΤ ελέγχουν την κάλυψη και την ποιότητα των στοιχείων σε ετήσια βάση. Τα αποτελέσματα των ελέγχων ποιότητας διαβιβάζονται από τις ΕθνΚΤ στην ΕΚΤ έως το τέλος Φεβρουαρίου κάθε έτους· ως στοιχεία αναφοράς λαμβάνονται αυτά του τέλους Δεκεμβρίου του προηγούμενου έτους. Εάν από τους δείκτες του επιπέδου κάλυψης και ποιότητας των στοιχείων προκύπτει ότι δεν πληρούνται υψηλά πρότυπα ποιότητας, οι ΕθνΚΤ λαμβάνουν τα απαραίτητα μέτρα προκειμένου να διασφαλίζουν ότι πληρούνται τα απαραίτητα πρότυπα ποιότητας, στα οποία περιλαμβάνεται και η δυνατότητα απευθείας συλλογής στοιχείων σύμφωνα με τον κανονισμό (ΕΕ) αριθ. 1075/2013 (ΕΚΤ/2013/40).

6. Δάνεια των οποίων αρχικός δικαιούχος και διαχειριστής είναι ΝΧΙ της ζώνης του ευρώ και διασυνοριακή ανταλλαγή πληροφοριών

Οι ΕθνΚΤ ανταλλάσσουν στοιχεία για τιτλοποιημένα δάνεια των οποίων αρχικός δικαιούχος και διαχειριστής, για λογαριασμό ΧΡΕΣ κατοίκων άλλων κρατών μελών της ζώνης του ευρώ, είναι εγχώριο ΝΧΙ, προβαίνοντας σε συγκέντρωση των υπό διαχείριση δανείων χωριστά για κάθε κράτος μέλος του οποίου οι ΧΡΕΣ είναι κάτοικοι, σύμφωνα με το άρθρο 6 του κανονισμού (ΕΕ) αριθ. 1071/2013 (ΕΚΤ/2013/33) και τον πίνακα 3 του όγδοου μέρους του παραρτήματος II της παρούσας κατευθυντήριας γραμμής.

Ο τεχνικός δίαυλος για την ανταλλαγή διασυνοριακών πληροφοριών παρέχεται από την ΕΚΤ σύμφωνα με τις οικείες νομικές πράξεις για την προστασία της εμπιστευτικότητας των στοιχείων. Οι ΕθνΚΤ διαβιβάζουν τις ως άνω πληροφορείς στην ΕΚΤ έως την εικοστή τρίτη εργάσιμη ημέρα μετά το τέλος του τριμήνου στο οποίο ανάγονται τα στοιχεία. Η ΕΚΤ αναδιανέμει τα στοιχεία στις οικείες ΕθνΚΤ την εικοστή τέταρτη εργάσιμη ημέρα από το τέλος του τριμήνου στο οποίο ανάγονται τα στοιχεία.

Οι ΕθνΚΤ που εμπλέκονται στην ανταλλαγή στοιχείων για υφιστάμενες τιτλοποιήσεις διασαφηνίζουν σε διμερή βάση τυχόν εκκρεμή ερωτήματα και ζητήματα συντονισμού και, εφόσον κρίνεται απαραίτητο, ανταλλάσσουν σχετικές πληροφορίες. Σε περίπτωση νέων τιτλοποιήσεων, οι οικείες ΕθνΚΤ μπορούν να ζητήσουν από την ΕΚΤ να αναλάβει καθήκοντα συντονιστή.

Σύμφωνα με το άρθρο 5 παράγραφος 1 στοιχείο α) του κανονισμού (ΕΕ) αριθ. 1075/2013 (ΕΚΤ/2013/40), η εκπλήρωση των ως άνω υποχρεώσεων επιτρέπει στις ΕθνΚΤ να καταρτίζουν συγκεκριμένα στοιχεία ΧΡΕΣ, τα οποία αφορούν ανεξόφλητα υπόλοιπα και χρηματοοικονομικές συναλλαγές τιτλοποιημένων δανείων των οποίων αρχικός δικαιούχος είναι – και εξακολουθεί να είναι – ΝΧΙ της ζώνης του ευρώ, με βάση στοιχεία που συλλέγουν από τα ΝΧΙ σύμφωνα με το άρθρο 6 του κανονισμού (ΕΕ) αριθ. 1071/2013 (ΕΚΤ/2013/33) αντί να συλλέγουν τα εν λόγω στοιχεία απευθείας από τις ΧΡΕΣ.

7. Παρεκκλίσεις και αναγωγή

Όταν οι ΕθνΚΤ καταρτίζουν στοιχεία για το ενεργητικό και το παθητικό των ΧΡΕΣ με βάση στοιχεία που λαμβάνουν απευθείας από τις ΧΡΕΣ και, εφόσον συντρέχει περίπτωση, με βάση στοιχεία που παρέχουν τα ΝΧΙ σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33), ταυτόχρονα δε χορηγούν παρεκκλίσεις στις ΧΡΕΣ σύμφωνα με το άρθρο 5 παράγραφος 1 στοιχείο β) του κανονισμού (ΕΕ) αριθ. 1075/2013 (ΕΚΤ/2013/40), κατά την κατάρτιση των τριμηνιαίων στοιχείων για το ενεργητικό και το παθητικό των ΧΡΕΣ που παρέχονται στην ΕΚΤ όσον αφορά ανεξόφλητα υπόλοιπα, χρηματοοικονομικές συναλλαγές και διαγραφές/υποτιμήσεις, προβαίνουν σε αναγωγή, έτσι ώστε να επιτυγχάνεται κάλυψη 100 % ως προς όλες τις ΧΡΕΣ.

Όταν οι ΕθνΚΤ καταρτίζουν στοιχεία για το ενεργητικό και το παθητικό των ΧΡΕΣ με βάση άλλες στατιστικές, δημόσιες και/ή εποπτικές πηγές, μπορούν να χρησιμοποιούν ένα δείγμα ΧΡΕΣ, υπό την προϋπόθεση ότι οι ΧΡΕΣ του δείγματος αντιστοιχούν τουλάχιστον στο 95 % του συνολικού ανεξόφλητου υπολοίπου των στοιχείων του ενεργητικού του αποτελούμενου από ΧΡΕΣ πληθυσμού αναφοράς παροχής στοιχείων στο οικείο κράτος μέλος, όπως απεικονίζεται στον κατάλογο των ΧΡΕΣ. Κατά την κατάρτιση των τριμηνιαίων στοιχείων για το ενεργητικό και το παθητικό των ΧΡΕΣ που παρέχονται στην ΕΚΤ όσον αφορά ανεξόφλητα υπόλοιπα, χρηματοπιστωτικές συναλλαγές και διαγραφές/υποτιμήσεις, οι ΕθνΚΤ προβαίνουν σε αναγωγή ώστε να επιτυγχάνεται 100 % κάλυψη.

8. Επεξηγηματικά σημειώματα

Οι ΕθνΚΤ διαβιβάζουν στην ΕΚΤ επεξηγηματικά σημειώματα, στα οποία παραθέτουν τους λόγους διενέργειας αναθεωρήσεων μείζονος σημασίας, καθώς και τους λόγους τυχόν αναθεωρήσεων που πραγματοποιούνται σύμφωνα με το άρθρο 20 παράγραφος 3 στοιχείο β).

Άρθρο 21

Στατιστικά στοιχεία για τα χορηγούμενα από ΝΧΙ δάνεια προς μη χρηματοοικονομικές εταιρείες κατά κλάδο δραστηριότητας

1. Εμβέλεια παροχής στοιχείων

Οι ΕθνΚΤ παρέχουν στην ΕΚΤ, εφόσον υπάρχουν διαθέσιμα, στοιχεία για τα χορηγούμενα από ΝΧΙ δάνεια προς εγχώριες μη χρηματοοικονομικές εταιρείες, καθώς και προς μη χρηματοοικονομικές εταιρείες λοιπών κρατών μελών της ζώνης του ευρώ, με ανάλυση κατά κλάδο δραστηριότητας βάσει της στατιστικής ταξινόμησης των οικονομικών δραστηριοτήτων εντός της Ένωσης (NACE αναθ. 2), σύμφωνα με το δέκατο ένατο μέρος του παραρτήματος II.

2. Συχνότητα και προθεσμίες παροχής στοιχείων

Οι ΕθνΚΤ παρέχουν τα στοιχεία στην ΕΚΤ κάθε τρίμηνο, έως το πέρας των εργασιών της εικοστής όγδοης εργάσιμης ημέρας από το τέλος του τριμήνου στο οποίο ανάγονται τα στοιχεία.

3. Πολιτική αναθεωρήσεων

Οι ΕθνΚΤ υποβάλλουν αναθεωρήσεις στοιχείων σύμφωνα με τις ακόλουθες αρχές:

α) εκτός από την τακτική διαβίβαση στοιχείων, όποτε κρίνεται απαραίτητο αποστέλλονται και αναθεωρήσεις στοιχείων των προηγούμενων περιόδων αναφοράς·

β) μπορούν να αποστέλλονται έκτακτες αναθεωρήσεις στοιχείων που βελτιώνουν σημαντικά την ποιότητα των στοιχείων μόλις καθίστανται διαθέσιμες.

4. Επεξηγηματικά σημειώματα

Οι ΕθνΚΤ αναφέρουν στην ΕΚΤ κάθε ουσιώδη μεταβολή στους εθνικούς ορισμούς και τις ταξινομήσεις που χρησιμοποιούν, υποβάλλουν δε επεξηγηματικά σημειώματα στα οποία εξηγούν τους λόγους διενέργειας αναθεωρήσεων μείζονος σημασίας, εφόσον συντρέχει περίπτωση. Επίσης, παρέχουν πληροφορίες για επανακατηγοριοποιήσεις μείζονος σημασίας στον τομέα των ΝΧΙ, καθώς και πληροφορίες, εφόσον υπάρχουν διαθέσιμες, σχετικά με επανακατηγοριοποιήσεις μείζονος σημασίας μη χρηματοοικονομικών εταιρειών στις διαβιβαζόμενες κατά το σύστημα «NACE αναθ. 2» αναλύσεις.

Άρθρο 22

Στατιστικά στοιχεία για τα χορηγούμενα από ΝΧΙ πιστωτικά όρια

1. Εμβέλεια παροχής στοιχείων

Οι ΕθνΚΤ καταρτίζουν και παρέχουν συγκεντρωτικές στατιστικές πληροφορίες για τα χορηγούμενα από ΝΧΙ πιστωτικά όρια σε κατοίκους του εσωτερικού, καθώς και σε λοιπούς κατοίκους της ζώνης του ευρώ οι οποίοι δεν είναι κάτοικοι εσωτερικού, με ανάλυση κατά θεσμικό τομέα, σύμφωνα με το εικοστό μέρος του παραρτήματος II.

Με τον όρο «πιστωτικά όρια» των ΝΧΙ νοούνται οι «μη αναληφθείσες πιστωτικές διευκολύνσεις», οι οποίες ταξινομούνται ως «μέτριου κινδύνου», «μέτριου/χαμηλού κινδύνου» και «χαμηλού κινδύνου», σύμφωνα με τα οριζόμενα στον κανονισμό (ΕΕ) αριθ. 575/2013. Οι ΕθνΚΤ εφαρμόζουν τον ως άνω ορισμό με τη μέγιστη δυνατή επιμέλεια· σε περίπτωση που σε εθνικό επίπεδο ισχύει διαφορετικός ορισμός για τα πιστωτικά όρια, οι ΕθνΚΤ μπορούν να παρέχουν στοιχεία χρησιμοποιώντας τον εν λόγω ορισμό, αποβλέποντας, ωστόσο, στην εναρμόνιση όσον αφορά την κατάρτιση των στοιχείων για τα χορηγούμενα από ΝΧΙ πιστωτικά όρια προκειμένου να ενισχυθεί μακροπρόθεσμα η συγκρισιμότητά τους μεταξύ των χωρών.

Οι ΕθνΚΤ υπολογίζουν τα στοιχεία που αφορούν τις κατά τομέα αναλύσεις και τα διαβιβάζουν στην ΕΚΤ. Εάν οι προαναφερόμενες αναλύσεις δεν συλλέγονται σε εθνικό επίπεδο, οι ΕθνΚΤ μπορούν να ζητούν τέτοιου είδους πρόσθετες πληροφορίες από τις μονάδες παροχής στοιχείων ή, εναλλακτικά, να προβαίνουν σε εκτίμηση των κατά τομέα αναλύσεων βάσει πληροφοριών που διατίθενται σε εθνικό επίπεδο από άλλες πηγές.

Οι ΕθνΚΤ υποβάλλουν στην ΕΚΤ στοιχεία για τις στατιστικές επανακατηγοριοποιήσεις με τη μέγιστη δυνατή επιμέλεια.

2. Συχνότητα και προθεσμίες παροχής στοιχείων

Οι ΕθνΚΤ παρέχουν τα στοιχεία στην ΕΚΤ σε τριμηνιαία βάση. Τα τριμηνιαία στοιχεία για τα ανεξόφλητα υπόλοιπα και τις διορθώσεις επανακατηγοριοποίησης διαβιβάζονται στην ΕΚΤ έως το πέρας των εργασιών της εικοστής όγδοης εργάσιμης ημέρας από το τέλος του τριμήνου στο οποίο ανάγονται τα στοιχεία.

3. Πολιτική αναθεωρήσεων

Οι ΕθνΚΤ παρέχουν στοιχεία αναθεωρήσεων σύμφωνα με τις ακόλουθες αρχές:

α) εκτός από την τακτική διαβίβαση στοιχείων, όποτε κρίνεται απαραίτητο αποστέλλονται και αναθεωρήσεις στοιχείων του προηγούμενου τριμήνου αναφοράς·

β) μπορούν να αποστέλλονται έκτακτες αναθεωρήσεις στοιχείων που βελτιώνουν σημαντικά την ποιότητα των στοιχείων μόλις καθίστανται διαθέσιμες.

4. Επεξηγηματικά σημειώματα

Οι ΕθνΚΤ υποβάλλουν στην ΕΚΤ επεξηγηματικά σημειώματα, στα οποία παραθέτουν τους λόγους διενέργειας αναθεωρήσεων μείζονος σημασίας.

Άρθρο 23

Στατιστικά στοιχεία για το ενεργητικό και το παθητικό των κεντρικών αντισυμβαλλομένων

1. Εμβέλεια παροχής στοιχείων

Οι ΕθνΚΤ καταρτίζουν και παρέχουν χωριστά συγκεντρωτικά στατιστικά στοιχεία για το ενεργητικό και το παθητικό των ΚΑ σύμφωνα με το εικοστό πρώτο μέρος του παραρτήματος II.

Για τους σκοπούς της συγκεκριμένης παροχής στατιστικών στοιχείων, οι ΚΑ είναι οντότητες που αναγνωρίζονται ως κεντρικοί αντισυμβαλλόμενοι από την ΕΑΚΑΑ και, κατά τα ειδικότερα οριζόμενα στην ταξινόμηση των θεσμικών τομέων του κεφαλαίου 23 του ΕΣΛ 2010, είναι «λοιποί ενδιάμεσοι χρηματοοικονομικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία» (S.125) ή «επικουρικοί χρηματοοικονομικοί οργανισμοί και φορείς» (S.126).

Οντότητες που αναγνωρίζονται από την ΕΑΚΑΑ ως κεντρικοί αντισυμβαλλόμενοι, πλην όμως ταξινομούνται στον θεσμικό τομέα «νομισματικοί χρηματοοικονομικοί οργανισμοί (ΝΧΟ)» του ΕΣΛ 2010 (για τους σκοπούς της παρούσας κατευθυντήριας γραμμής «νομισματικά χρηματοπιστωτικά ιδρύματα (ΝΧΙ)») δεν περιλαμβάνονται στη συγκεκριμένη παροχή στατιστικών στοιχείων.

2. Ελάχιστο όριο για την υποχρεωτική παροχή στοιχείων

Η υποχρεωτική παροχή στοιχείων από τις ΕθνΚΤ στην ΕΚΤ εξαρτάται από τα ακόλουθα όρια:

α) για τα πεδία που αφορούν συμφωνίες επαναγοράς και τα οποία επισημαίνονται με τον χαρακτήρα «R» στο εικοστό πρώτο μέρος του παραρτήματος II, ισχύει η υποχρεωτική παροχή στοιχείων, εφόσον το ανεξόφλητο υπόλοιπο οποιουδήποτε από αυτά στη λογιστική κατάσταση υπερβαίνει τα 10 δισ. ευρώ, εξαιρουμένων των πεδίων που αφορούν θέσεις έναντι ΝΧΙ.

Εάν το ως άνω όριο πληρούται όσον αφορά ένα ή περισσότερα πεδία που επισημαίνονται με τον χαρακτήρα «R», τότε παρέχονται όλα τα πεδία που επισημαίνονται με τον χαρακτήρα «R», ανεξάρτητα από την πραγματική τους αξία στη λογιστική κατάσταση·

β) για τα πεδία που δεν αφορούν συμφωνίες επαναγοράς και τα οποία επισημαίνονται με τους χαρακτήρες «NR» στο εικοστό πρώτο μέρος του παραρτήματος II, ισχύει η υποχρεωτική παροχή στοιχείων είτε εφόσον απαιτείται βάσει της διάταξης του στοιχείου α) είτε εφόσον το ανεξόφλητο υπόλοιπο οποιουδήποτε από αυτά στη λογιστική κατάσταση υπερβαίνει τα 10 δισ. ευρώ.

Εάν το ως άνω όριο πληρούται όσον αφορά ένα ή περισσότερα πεδία που επισημαίνονται με τους χαρακτήρες «NR», τότε παρέχονται όλα τα πεδία που επισημαίνονται με τους χαρακτήρες «NR», ανεξάρτητα από την πραγματική τους αξία στη λογιστική κατάσταση.

Εάν δεν πληρούται ούτε το όριο του στοιχείου α) ούτε το όριο του στοιχείου β), οι ΕθνΚΤ υποβάλλουν στην ΕΚΤ στοιχεία για τις λογιστικές καταστάσεις των ΚΑ προαιρετικά. Εάν οι ΕθνΚΤ επιλέξουν να μην εφαρμόσουν την προαιρετική παροχή στοιχείων, ελέγχουν τουλάχιστον σε ετήσια βάση τη μη πλήρωση του ορίου.

3. Συχνότητα και προθεσμίες παροχής στοιχείων

Οι ΕθνΚΤ παρέχουν τα στοιχεία στην ΕΚΤ σε τριμηνιαία βάση. Τα τριμηνιαία στοιχεία για τα ανεξόφλητα υπόλοιπα και τις διορθώσεις επανακατηγοριοποίησης διαβιβάζονται στην ΕΚΤ έως το πέρας των εργασιών της εικοστής όγδοης εργάσιμης ημέρας από το τέλος του τριμήνου στο οποίο ανάγονται τα στοιχεία.

4. Πολιτική αναθεωρήσεων

Οι ΕθνΚΤ παρέχουν στοιχεία αναθεωρήσεων σύμφωνα με τις ακόλουθες αρχές:

α) εκτός από την τακτική διαβίβαση στοιχείων, όποτε κρίνεται απαραίτητο αποστέλλονται και αναθεωρήσεις στοιχείων του προηγούμενου τριμήνου αναφοράς·

β) μπορούν να αποστέλλονται έκτακτες αναθεωρήσεις στοιχείων που βελτιώνουν σημαντικά την ποιότητα των στοιχείων μόλις καθίστανται διαθέσιμες.

5. Επεξηγηματικά σημειώματα

Οι ΕθνΚΤ υποβάλλουν στην ΕΚΤ επεξηγηματικά σημειώματα, στα οποία παραθέτουν τους λόγους διενέργειας αναθεωρήσεων μείζονος σημασίας.

Άρθρο 24

Καταγραφή δεδομένων αναφοράς θεσμικών μονάδων για στατιστικούς σκοπούς

1. Αποκλειστικός χώρος αποθήκευσης δεδομένων αναφοράς

Οι ΕθνΚΤ γνωστοποιούν και τηρούν όλα τα στοιχεία αναφοράς που περιγράφουν θεσμικές ή νομικές μονάδες, κατά περίπτωση, τα οποία απαιτούνται για στατιστικούς σκοπούς, μέσω της βάσης δεδομένων του μητρώου ιδρυμάτων και συνδεδεμένων επιχειρήσεων (Register of Institutions and Affiliates Database, εφεξής «RIAD»), η οποία αποτελεί το κεντρικό αρχείο στο οποίο τηρούνται τα χαρακτηριστικά μεμονωμένων οργανωτικών μονάδων, καθώς και τα διάφορα είδη των μεταξύ τους σχέσεων τα οποία επιτρέπουν, μεταξύ άλλων, τον προσδιορισμό της διάρθρωσης ομίλου με αναφορά σε διάφορους ορισμούς.

Η RIAD καθιστά δυνατή την επεξεργασία πληροφοριών που αφορούν επιμέρους χαρακτηριστικά γνωρίσματα και προέρχονται από περισσότερες πηγές. Επομένως, ενδέχεται κατά περίπτωση οι ΕθνΚΤ να απαιτείται να συμφωνούν επί συγκεκριμένης μεθόδου εφαρμοστέας στην RIAD, προκειμένου να καταρτίζεται η «επίσημα αναγνωρισμένη» δέσμη δεδομένων αναφοράς με βάση δεδομένα προερχόμενα από διάφορες εθνικές πηγές.

Οι συγκεκριμένες υποχρεώσεις παροχής δεδομένων για επιμέρους ομάδες (χρηματοοικονομικών) εταιρειών περιγράφονται στο άρθρο 25 και στο παράρτημα V.

2. Διαχείριση των κωδικών αναγνώρισης στην RIAD

Όλες οι καταγεγραμμένες στην RIAD οργανωτικές μονάδες μπορούν να διαθέτουν περισσότερους από έναν αναγνωριστικούς κωδικούς. Οι ΕθνΚΤ είναι υπεύθυνες για τη χορήγηση και τη διαχείριση του βασικού κωδικού αναγνώρισης, ο οποίος καλείται «κωδικός RIAD», διασφαλίζοντας με τον τρόπο αυτόν την ανταλλαγή δεδομένων μεταξύ της RIAD και κάθε άλλου (τοπικού) συστήματος αποστολής/λήψης χωρίς να δημιουργούνται αμφιβολίες.

Η RIAD μπορεί επίσης να χορηγεί σε επιμέρους οντότητες εθνικούς ή υπερεθνικούς κωδικούς (κωδικούς «alias»), οι οποίοι θα πρέπει κατά προτίμηση να ακολουθούν τα εκάστοτε διαθέσιμα πρότυπα.

3. Εταιρικές πράξεις

Οι ΕθνΚΤ, προκειμένου να είναι σε θέση να